text:
Баш ҡалала Бөтә Рәсәй башҡорт йәштәре ҡоролтайы ойошторолдо Фото: Олег Яровиков
Баш ҡалала Бөтә Рәсәй башҡорт йәштәре ҡоролтайы ойошторолдо
Баш ҡалала Бөтә Рәсәй башҡорт йәштәре ҡоролтайы ойошторолдо Фото: Олег Яровиков
ӨФӨ, 2016 йыл, 28 июнь. /«Башинформ» мәғлүмәт агентлығы, Арина Рәхимҡолова/.
Өфөлә яңы структура — «Бөтә Рәсәй башҡорт йәштәре ҡоролтайы» Бөтә Рәсәй йәштәр берекмәләре союзы ойошторолдо. Бөтә донъя башҡорттары ҡоролтайы башҡарма комитеты советы ултырышында ошо хаҡта ҡарар ҡабул ителде.
Яңы ойошманың төп маҡсаты — илдәге башҡорт йәштәрен туплау, улар араһында тығыҙ бәйләнеш булдырыу, бөтә донъяла башҡорт халҡының хоҡуғын, милли-мәҙәни ихтыяжын тормошҡа ашырыу программаларын әҙерләүҙә ҡатнашыу. Структура башҡорт йәштәрендә әүҙем тормош позицияһын тәрбиәләүҙә, милли йолаларҙы һәм ғөрөф-ғәҙәттәрҙе тергеҙеүҙә ярҙам итәсәк. Берекмә ағзалары тел, фән, мәғариф, мәҙәниәт, тарихи мираҫ, милли-мәҙәни үҫеш өлкәһендә йәштәр программаларын әҙерләүҙә ҡатнашыр тип көтөлә.
Бөтә донъя башҡорттары ҡоролтайы башҡарма комитетының матбуғат хеҙмәте хәбәр итеүенсә, яңы ойошма булдырыу тураһында ҡарарҙы Баймаҡ районының Граф күле буйында ойошторолған «Башҡорт йәштәре дуҫтарын йыя» форумында ҡатнашыусылар хуплаған. Башҡортостан йәштәре һәм форум ҡунаҡтары — Ырымбур, Силәбе, Свердловск өлкәләренән, Татарстан Республикаһынан һәм Ханты-Манси автономиялы округынан килгән делегаттар — Бөтә Рәсәй башҡорт йәштәре ҡоролтайы сафына инде.


c: text/html

text:
Фото:
Белорет «Ирәмәл» тәбиғәт паркын булдырыуҙа ярҙам итергә әҙер
Фото:
Белорет «Ирәмәл» милли тәбиғәт паркын булдырыуҙа ярҙам итергә әҙер. Был турала шәмбе көндө БР Хөкүмәте Президиумының күсмә ултырышында Белорет районы башлығы Владислав Миронов хәбәр итте. Уның әйтеүенсә, район буласаҡ парктың дирекцияһын Белорет районының Николаевка ауылында урынлаштырырға әҙер.
Парк булдырырға планлаштырыуҙарына бер нисә йыл. Әммә бығаса проектты тормошҡа ашырыу финанслау етмәүе арҡаһында даими кисектерелеп килде. Ағымдағы йылдың көҙөндә Башҡортостан башлығы Рөстәм Хәмитов был мәсьәләге үҙе иғтибар биреп, парк төҙөлһөн өсөн барыһын да эшләргә вәғәҙә бирҙе.
— Парк булдырыу йәнә был объект өсөн берәүҙең дә яуаплылыҡ алырға теләмәүе арҡаһында һуҙылды, — тине Президент. — Әгәр Белорет районы был йүнәлештә эшләргә әҙер икән, беҙ парк дирекцияһын Николаевкала урынлаштырыу тәҡдимен хуплаясаҡбыҙ.
Белорет һәм Учалы райондары биләмәләрендә планлаштырылған парк Ирәмәл тауы янында мәҙәниәтле туризм ойоштороу өсөн инвестициялар йәлеп итергә һәм бындағы ер-һыуҙарҙың уникаль тәбиғи байлығын һаҡлап ҡалырға мөмкинлек бирәсәк.

robotstxt: allowed

filter: keep


text:
Башҡортостанда матбуғат баҫмаларына яҙылыуҙың дөйөм тиражы 1,8 млн экземплярҙан ашып китте
Яҡынса мәғлүмәттәргә ярашлы, Башҡортостандың почта элемтәһе учреждениелары аша 2012 йылдың икенсе ярты йыллығына матбуғат баҫмаларына яҙылыу буйынса дөйөм тираж 1 млн 800 меңдән ашыу экземплярға еткән. Шуларҙың 316 мең экземпляры – республика баҫмаларына, 294,5 меңе – район, ҡала баҫмаларына тура килә.
Йола буйынса июлдең икенсе йәкшәмбеһендә билдәләнеүсе Рәсәй почтаһы көнөн байрам итеү алдынан Федераль почта элемтәһенең БР буйынса идаралығы шундай мәғлүмәт бирә.
«Рәсәй почтаһы» федераль дәүләт унитар предприятиеһының Башҡортостан филиалы – Федераль почта элемтәһенең БР буйынса идаралығы директоры Ирек Ғәлимовтың аңлатыуынса, йыл һайын уҡыусыларҙың биш-ун проценты, башҡа төрлө мәғлүмәт сығанаҡтарына өҫтөнлөк биреп, баҫма киң мәғлүмәт сараларынан баш тарта.
— Матбуғатҡа яҙылыу тиражын кәметеүгә юл ҡуймаҫ өсөн, беҙгә мөмкин булғандың барыһын да эшләргә кәрәк, — тип бедерҙе Ирек Ғәлимов.
Хәтерегеҙгә төшөрәйек, Рәсәй төбәктәре араһында матбуғат баҫмаларына яҙылыу буйынса Башҡортостан әүәлгесә лидер булып ҡала. Был факт июндә Өфөлә үткән «Рәсәй почтаһы»ның Волга буйы федераль округындағы предприятиеһы һәм филиалдарының идара итеү аппараты кәңәшмәһендә лә билдәләнде.


text:
«Китап» нәшриәтендә Назар Нәжми тураһында китап донъя күрҙе
Башҡортостандың халыҡ шағиры Назар Нәжмиҙең тыуыуына 95 йыл тулыуға арнап «Китап» нәшриәтендә «Назар Нәжми. Тормошо һәм ижады» тигән китап-фотоальбом донъя күрҙе. Төҙөүселәр — Салауат Юлаев исемендәге БР дәүләт премияһы лауреаттары Ирек Кинйәбулатов менән Ҡәҙим Аралбай.
Ярайһы уҡ ҡатмарлы тормош юлы үткән һәм үҙ халҡына ҡабатланмаҫлыҡ рухи мираҫ ҡалдырған философ, драматург тураһындағы китапта замандаштарының иҫтәлектәре, журналистарҙың мәҡәләләре, библиографик мәғлүмәттәр, шағирҙың әҫәрҙәренән өҙөктәр килтерелә.
— Китап туған телен, милли мәҙәниәтте һәм илһамлы шиғриәтте яратҡан һәм уның баһаһын белгән бер кемде лә битараф ҡалдырмаясаҡ, — тип билдәләнеләр «Китап» нәшриәтендә.


text:
Фирүзә Париж баш ҡалала «Хистәр» программаһы менән сығыш яһаясаҡ
ӨФӨ, 2015 йыл, 10 ноябрь. /«Башинформ» мәғлүмәт агентлығы, Ләйлә Аралбаева/.
28 ноябрҙә «Башҡортостан» дәүләт концерт залында Мәжит Ғафури исемендәге Башҡорт драма театры актрисаһы, эстрада йырсыһы, Башҡортостандың атҡаҙанған артисткаһы Фирүзә Париждың концерты була. «Хистәр» программаһын ойоштороусылар сағыу, онотолмаҫ йырлы тамаша вәғәҙәләй.
Концертта популяр башҡарыусылар Флүрә Туйсина, Әнүәр Нурғәлиев, Таһир Әсәҙуллин, Артур Ҡунаҡбаев, Мөнир Рахмаев ҡатнаша. Махсус ҡунаҡ — Элвин Грей (Радик Юлъяҡшин). Концерт киске сәғәт 7-лә башлана.
Фирүзә Париж (Фирүзә Аллаярова) 1997 йылда Өфө дәүләт сәнғәт институтын тамамлаған. 2001 йылда Башҡорт дәүләт академия драма театры труппаһына ҡабул ителә. Шул ваҡыттан бирле күп спектаклдәрҙә төрлө ролдәрҙә уйнай. Уның Маҡтымһылыу («Маҡтымһылыу, Әбләй һәм Ҡара Юрға»), Гөлфиназ, Заһиҙә («Бәхет хаҡы»), Зилә («Хыял диңгеҙе»), Нәркәс («Нәркәс»), Алтынсәс («Мин — ҡатын-ҡыҙ»), Гөлсара («Әбейүшкә@тущка.ру») образдары тамашасы күңеленә хуш килде.


text:
Башҡортостан Президенты Элемтә министрлығына Благоварҙағы баҫыу цехының яҙмышын хәл итергә ҡушасаҡ
Башҡортостан Президенты Рөстәм Хәмитов республиканың Элемтә һәм киң коммуникациялар министрлығына «Белая река» нәшриәтенең Благовар ауылындағы нәшер итеү цехының яҙмышын хәл итергә ҡушасаҡ.
2008 йылда нигеҙләнгән цех Германияла етештерелгән заманса ҡорамалдар менән йыһазландырылған һәм полиграфия продукцияһының киң спектрын сығара. Әммә был дәүләт унитар предприятиеһы дәүләт заказдары булмауынан яфалана һәм шәхси заказдарҙы үтәү иҫәбенә көн күрергә мәжбүр.
Был баҫыу цехына визиты барышында Рөстәм Хәмитов бында килеп тыуған хәл-ваҡиғаларҙың һәйбәттәрҙән булмауын билдәләне һәм, республиканың Элемтә һәм киң коммуникациялар министрлығы хәлдәрҙең айышына төшөнөп, предприятиеға ярҙам итергә тейеш, тип һыҙыҡ өҫтөнә алды.


text:
Пенсия фонды халыҡҡа яңы форматта консультациялар үткәрә
Пенсия фондының Башҡортостан бүлексәһе ветерандар, пенсионерҙар һәм эшләгән халыҡ менән түңәрәк өҫтәл артында осрашыуҙар үткәрә. Ошондай бер нисә осрашыу Йәрмәкәй районында, Бөрө һәм Бәләбәй ҡалаларында үтте.
Республика бүлексәһе башлығы Фоат Хантимеров ололарға пенсия менән тәьмин итеү тураһында ентекләп һөйләне. Атап әйткәндә, республикалағы бер миллион пенсионерҙың хеҙмәт пенсиялары 1 февралдән 7 процентҡа индексацияланыуын билдәләне. Һөҙөмтәлә ҡартлыҡ буйынса хеҙмәт пенсияһының уртаса күләме —8900 һумға, хеҙмәт пенсияһының уртаса күләме 8560 һумға еткән.
Фоат Хантимеров страховкалау иғәнәләре тураһындағы законға индерелгән үҙгәрештәрҙе аңлатып үтте. Уларға ярашлы страховка иғәнәләренең тарифы кәмегән, шәхси эшҡыуарҙар өсөн йыллыҡ иҫәп-хисап биреү бөтөрөлгән. Башҡортостан буйынса Пенсия фонды идарасыһы яңы Федераль закондың положениеларына һәм пенсияның тупланма өлөшө средстволарын түләү ысулдарына ла туҡталды.
Осрашыуҙа әсәлек (ғаилә) капиталы средстволарын файҙаланыуҙың яңы мөмкинлектәре, шулай уҡ яңы йылда планлаштырылған пенсия һәм социаль түләүҙәрҙе индексациялау тураһында әйтелде.
Халыҡ менән осрашыуҙы тамамлап, Фоат Хантимеров Пенсия фондына шәхсән үҙеңә килеүҙе талап итмәгән, электрон төрҙәге хеҙмәттән ҡулланырға мөмкинлек биргән мәсьәләләрҙе билдәләне, тип хәбәр итә пенсия ведомствоһының матбуғат хеҙмәте.


text:
Рәсәй милицияһы көнө менән!
Башҡортостан Президенты Мортаза Рәхимов республика эске эштәр органдары хеҙмәткәрҙәрен һәм ветерандарын һөнәри байрамдары – 10 ноябрҙә билдәләнгән Рәсәй милицияһы көнө менән ҡотланы. Ҡотлауҙа шулай тиелә:
“Башҡортостан Республикаһы Эске эштәр органдарының хөрмәтле хеҙмәткәрҙәре һәм ветерандары!
Һеҙҙе һөнәри байрамығыҙ – Рәсәй милицияһы көнө менән ихлас ҡотлайым!
Эске эштәр органдары ҙур тарихи юл үтте һәм дәүләт власы системаһында айырым әһәмиәткә эйә. Бөгөн улар дәүләтте һәм йәмғиәтте енәйәттәрҙән һаҡлау, законлылыҡты һәм хоҡуҡ тәртибен тәьмин итеү буйынса көндәлек бурыстарҙы уңышлы тормошҡа ашыра.
Республика буйынса Эске эштәр миистрлығының шәхси составы үҙенең һөнәри байрамын, граждандарҙың тыныс тормошон һәм көндәлек хеҙмәтен ышаныслы һаҡлап, поста ҡаршылай. Һуңғы йылдарҙа оператив хәлдең дөйөм тотороҡланыуы ҡыуаныслы. Республика етәкселеге, ҡала һәм район хакимиәттәре эске эштәр органдарына һәм подразделениеларына даими ярҙам күрһәтә, уларҙың матди-техник базаһын нығытыуға, заманса мәғлүмәт технологияларын индереүгә булышлыҡ итә. Министрлыҡтың йәмәғәтселек менән бәйләнеше киңәйә, уның матбуғат хеҙмәтенең, шулай уҡ илдә тәүгеләрҙең береһе булараҡ ойошторолған Республика Эске эштәр министрлығы ҡарамағындағы Йәмәғәт советының профессиональ эше ошо хаҡта һөйләй.
Быларҙың барыһы ла хоҡуҡ һаҡлау эшендә, хоҡуҡ тәртибен тәьмин итеүҙә ыңғай һөҙөмтәләргә өлгәшеүгә булышлыҡ итә. Һеҙҙең тырышлыҡ менән республикала енәйәтселек кимәле ярайһы уҡ түбән булып ҡала. Һеҙ Төньяҡ Кавказ төбәге биләмәһендә конституцион тәртипте нығытыу буйынса ҙур эш башҡараһығыҙ.
Эске эштәр органдарының барлыҡ хеҙмәткәрҙәренә фиҙакәр хеҙмәттәре өсөн рәхмәт белдерәм” Беҙ артабан да һеҙҙең юғары профессионализмығыҙға, принципиаллегегеҙгә, фиҙакәрлегегеҙгә һәм бурыс тойғоһона иҫәп тотабыҙ.
Ныҡлы һаулыҡ, именлек һәм бәхет, Ватанға яуаплы хеҙмәтегеҙҙә уңыштар теләйем!
Башҡортостан Республикаһы Президенты М. Рәхимов”.


text:
«Мираҫ» фольклор ансамбле «Рәсәй төбәктәре марафоны»нда сығыш яһаясаҡ
1-3 августа «Сочи 2014» мәҙәни олимпиадаһының икенсе «Рәсәй төбәктәре марафоны»нда Рәсәйҙә һәм сит илдәрҙә танылыу тапҡан «Мираҫ» йыр һәм бейеү фольклор ансамбле сығыш яһаясаҡ. Был хаҡта «Рәсәй төбәктәре марафоны»ның матбуғат үҙәгенән хәбәр иттеләр.
Бына инде ун йылдан ашыу коллективҡа Рәсәйҙең һәм Башҡортостандың атҡаҙанған мәҙәниәт хеҙмәткәре Валерий Степанов етәкселек итә. Уның тырышлығы арҡаһында «Мираҫ» сәнғәте беҙҙә генә түгел, Франция, Испания, Италия, Португалия, Болгария, Венгрия һәм башҡа илдәрҙә лә яҡшы таныш. Төрлө халыҡ-ара фестивалдәрҙә әүҙем ҡатнашып, коллектив һәр ваҡыт жюри тарафынан юғары баһа ала һәм тамашасы күңелен арбай.
«Рәсәй төбәктәре марафоны» — «Сочи 2014» мәҙәни олимпиадаһы сиктәрендә иғлан ителгән Музыка йылының төп ваҡиғаларының береһе. Илебеҙҙең күп милләтлелеген күрһәтеү сараның төп маҡсаты булып тора. Һәр төбәк исеменән уның үҙенсәлекле мәҙәниәтен һәм традицияларын күрһәткән бер йәки бер нисә коллектив сығыш яһаясаҡ.


text:
Рәсәйҙә ойошмаларҙың иң яҡшы йыллыҡ отчеты һайланасаҡ
Рәсәй компаниялары йыллыҡ отчеттар буйынса федераль конкурста ҡатнашыуға саҡырыла. Теләүселәр конкурс сайтында анкета тултырып, ойошманың 2010 йыл өсөн йыллыҡ отчетын ебәрергә тейеш. Заявкалар 14 октябргә тиклем ҡабул ителә, йомғаҡтар 30 ноябргә тиклем яһаласаҡ.
Еңеүселәр компания ҙурлығына, эшмәкәрлек өлкәһенә һәм башҡа күрһәткестәргә ҡарап бер нисә номинацияла билдәләнәсәк. Жюри составында – дәүләт власы органдары вәкилдәре, финанс аналитиктар, ҡиммәтле ҡағыҙҙар баҙарында ҡатнашыусылар, профилле йәмәғәт берекмәләре ағзалары.
Мәскәү банк-ара валюта биржаһы һәм Рәсәй сауҙа системаһы конкурсы быйыл 14-се тапҡыр уҙғарыла. Клиенттар һәм инвесторҙар өсөн мәғлүмәт биреүҙә ул һөҙөмтәле ярҙам күрһәтә.


text:
Боксер Сабир Сөләймәнов Башҡортостан мосолмандары менән осрашты
Башҡортостан Республикаһы мосолмандарының Диниә назаратында билдәле йәш боксер Сабир Сөләймәнов менән осрашыу үтте. Дуҫтарса мөхиттә спортсы Башҡортостан Республикаһы мосолмандары Диниә назаратының Йәштәр бүлеге вәкилдәре менән аралашты.
Һөйләшеү барышында Сабир Сөләймәнов спорттағы ҡаҙаныштары һәм киләсәккә пландары менән бүлеште. Үҙенең игеҙәге Хәбир Сөләймәнов хаҡында ла һөйләне. Ул Америка Ҡушма Штаттарында һәм Мексикала профессиональ көрәштәр үткәрә, уларҙың яртыһын нокаут менән еңә.
Үҙ сиратында Башҡортостан Республикаһы мосолмандары Диниә назаратының Йәштәр бүлеге етәксеһе Айнур Арыҫланов боксерға ислам нигеҙҙәре хаҡында һөйләне һәм Сөләймәновтарға ғәжәйеп уңыштары өсөн хөрмәтен белдерҙе. Диндең сәләмәт тормош алып барырға ҡушыуын билдәләне.
Осрашыу аҙағында боксер йәш мосолмандар өсөн оҫталыҡ дәрестәрен үткәрергә һүҙ бирҙе.


text:
Әбйәлил районында Башҡорт әҙәбиәте көндәре үтәсәк
14-16 сентябрҙә Әбйәлил районында Башҡорт әҙәбиәте көндәре үтәсәк. Улар республикала билдәләнгән Башҡортостан Яҙыусылар союзының 75 йыллығы сиктәрендә ойошторола. Элек бындай көндәр Борай һәм Ҡалтасы райондарында үтте.
Сараларҙа билдәле яҙыусылар һәм шағирҙар ҡатнашасаҡ: Башҡортостандың халыҡ шағиры, БР Яҙыусылар союзы идараһы рәйесе, Салауат Юлаев исемендәге премия лауреаты Рауил Бикбаев; шағир, Салауат Юлаев исемендәге премия лауреаты, БР Яҙыусылар союзы идараһы рәйесе урынбаҫары Ҡәҙим Аралбаев; шағирә, "Ағиҙел" журналының яуаплы секретары, Шәйехзада Бабич исемендәге премия лауреаты Гөлназ Ҡотоева; шағир, БР-ҙың атҡаҙанған мәҙәниәт хеҙмәткәре Әхмәҙин Әфтәхетдинов; филология фәндәре докторҙары, профессорҙар Зиннур Нурғәлин һәм Тимерғәли Килмөхәмәтов. Урындағы ижади көстәрҙән шағир, РФ-тың атҡаҙанған мәҙәниәт хеҙмәткәре, Ғ. Сәләм исемендәге премия лауреаты Әсхәл Әхмәт-Хужа һәм прозаик Айһылыу Йәғәфәрова ҡатнашасаҡ.
Яҙыусылар ике төркөмгә бүленәсәк һәм Әбйәлил районының төрлө ауылдарына барасаҡ. Ләкин башта уларҙы район хакимиәте башлығы менән осрашыу, һуңынан Таһир Күсемов исемендәге Асҡар гимназияһы һәм Асҡар ауылының 1-се урта мәктәбе уҡыусылары менән аралашыу көтә.
Башҡорт әҙәбиәте көндәре программаһында — халыҡ менән осрашыуҙар, төрлө аудитория алдында сығыштар, авторҙарҙың үҙ китаптарын мәктәптәргә һәм китапханаларға бүләк итеүе, Асҡар ауылында китап киоскыһы асыу, яҙыусыларҙың был яҡтың иҫтәлекле урындары менән танышыуы.
Зәйнәб Биишева исемендәге Башҡортостан "Китап" нәшриәте унда үҙ китап продукцияһын килтерәсәк.
Ҡәҙим Аралбаев әйтеүенсә, киләһе Башҡорт әҙәбиәте көндәрен Кушнаренко, Мишкә һәм Көйөргәҙе райондарында үткәрергә билдәләнгән.


text:
Яугир-интернационалистар өсөн «ҡыҙыу линия» ойоштороласаҡ
25 февралдә Республика ғаиләгә, балаларға, йәштәргә социаль-психологик ярҙам үҙәге яугир-интернационалистар өсөн «Нисек йәшәйһең, ветеран?» темаһына Афғанстандан ғәскәрҙәрҙе сығарыуҙың сираттағы йыллығына арналған “ҡыҙыу линия” үткәрә.
Һорауҙарға БР Хеҙмәт һәм халыҡты социаль яҡлау министрлығы, РФ Социаль страховкалау фондының БР буйынса төбәк бүлексәһе, ҡала һуғыш ветерандары госпитале, Өфө хакимиәтенең торлаҡ бүлеү һәм иҫәпкә алыу бүлеге, “Хәрби дуҫлыҡ” Бөтә Рәсәй ветерандар йәмәғәт ойошмаһының Башҡортостан бүлексәһе, «Батыр» Башҡортостан республика ойошмаһы, Республика ғаиләгә, балаларға, йәштәргә социаль-психологик ярҙам үҙәге вәкилдәре һәм башҡалар яуап бирәсәк.
«Ҡыҙыу линия» 15 сәғәттән 17 сәғәткә тиклем 8 (347) 273-09-00 телефоны буйынса үткәреләсәк. Ҡала һәм ҡала-ара шылтыратыуҙар — бушлай.


text:
Константин Толкачев «Ижтимағи электрон гәзит» уҡыусылары менән аралашаФото: Олег Яровиков
Константин Толкачев «Ижтимағи электрон гәзит» уҡыусылары менән аралаша
Константин Толкачев «Ижтимағи электрон гәзит» уҡыусылары менән аралашаФото: Олег Яровиков
Шаршамбы, 4 июлдә, 11.00-дән 12.00-гә тиклем «Ижтимағи электрон гәзит» сайтында Башҡортостан Республикаһы Дәүләт Йыйылышы — Ҡоролтай рәйесе Константин Борисович Толкачевтың онлайн-конференцияһы үтә.
«Башҡортостан Республикаһы Дәүләт Йыйылышы — Ҡоролтай рәйесе К.Б. Толкачевтың онлайн-конференцияһы» бүлегендәге тейешле форманы тултырып, i-gazeta.com сайтына ингән һәр кеше Дәүләт Йыйылышы – Ҡоролтай рәйесенә һорау бирә ала. Гәзит битенән тура трансляция «Башинформсвязь» йәмғиәтенең техник ярҙамында тормошҡа ашырыла. Константин Толкачев сығышының яҙмаһын «Онлайн-конференциялар архивы» бүлегендә ҡарап буласаҡ.
Тура эфир барышында биреп өлгөрөлмәгән һорауҙарға яуаптар тейешле министрлыҡтар, ведомстволар һәм ойошмаларға тапшырыласаҡ, ә уларға яуаптар һуңыраҡ гәзит биттәрендә донъя күрәсәк.


text:
БР буйынса Эске эштәр министрлығында төбәктең баш раввины граждандарҙы ҡабул итәсәк
16 ноябрҙә БР буйынса Эске эштәр министрлығында Башҡортостан һәм Өфөнөң баш раввины Дан Кричевский, республика буйынса Эске эштәр министрлығының мәғлүмәт һәм йәмәғәтселек менән бәйләнештәр бүлеге начальнигы, эске хеҙмәт майоры Максим Родионов граждандарҙы ҡабул итә.
Осрашыу министрлыҡтың йәмәғәт ҡабул итеү бүлмәһендә 15-17 сәғәттәрҙә үтә. Алдан яҙылыу өсөн телефон: (347) 279-40-93.
«Йәмәғәт ҡабул итеү бүлмәләрендә граждандар менән осрашыуҙар үткәреү йәмәғәтселек менән хоҡуҡ һаҡлау органдарының үҙ-ара һөҙөмтәле эш итеү формаларының береһе булып тора. Йәмәғәт советы ағзалары Башҡортостан полицияһы етәкселеге менән берлектә граждандарҙы ҡабул итә, йәмәғәтселек менән килешеп эш итеү буйынса көнүҙәк мәсьәләләрҙе хәл итеүгә булышлыҡ итә», — тип билдәләнеләр БР буйынса Эске эштәр министрлығының матбуғат хеҙмәтенән.


text:
Республикала прививкалар яһау кампанияһы башланды
Бөгөндән башлап республика халҡы A/H1N1 вирусына ҡаршы прививка яһата ала. Ул, беренсе сиратта, медицина һәм социаль тармаҡ хеҙмәткәрҙәренә, 18 йәштән олораҡ студенттарға эшләнәсәк. Прививка яһатырға теләүселәр йәшәгән урындары буйынса дауаханаларға мөрәжәғәт итә ала.
Бөгөн республикала сусҡа киҙеүе буйынса хәл тотороҡланды. Киҙеү буйынса һуңғы кәңәшмәнән һуң үткән ике аҙна эсендә бер үлем осрағы ла теркәлмәне.
БР Хөкүмәте тарафынан августта 10 миллион һумлыҡ ошо мәкерле вирусҡа ҡаршы препараттар һатып алырға ҡарар ителде. Октябрь аҙағында, хәл ҡатмарлаша башлағас, республика хөкүмәте өҫтәмә рәүештә 32 миллион һум бүлде: 10 миллион һумы дарыуҙар һәм 22 миллионы – үпкәләрҙә яһалма һауа алмаштырыу аппараттары һатып алыу өсөн.
Хәтерегеҙгә төшөрөп үтәбеҙ, республикала миҙгел киҙеүенән 1,1 миллион кешегә прививка яһалды, был иһә ауырыуҙың таралыуына юл ҡуймауға булышлыҡ итте –Өфөлә ауырыуҙар һаны эпидемик сиктән түбәнерәк.
Прививкаларҙан тыш, һаулыҡ һаҡлау учреждениеларында медицина хеҙмәткәрҙәренә ентекле аналитик эш алып барырға, контактлы ауырыуҙар менән шөғөлләнергә һәм ауырлы ҡатындарға айырыуса иғтибар бүлергә күрһәтелгән.
Белгестәр билдәләүенсә, әле прививкалар яһалған “пандефлю” иммунобиологик саралар араһында иң сифатлы, тәьҫирле препараттарҙың береһе һәм РФ Һаулыҡ һаҡлау министрлығы тарафынан тәҡдим ителгән.


text:
Яңы йыл төнөндә Башҡортостанда 33 градусҡаса һыуытасаҡ Фото: Олег Яровиков
Яңы йыл төнөндә Башҡортостанда 33 градусҡаса һыуытасаҡ
Яңы йыл төнөндә Башҡортостанда 33 градусҡаса һыуытасаҡ Фото: Олег Яровиков
ӨФӨ, 2015 йыл, 31 декабрь. /«Башинформ» мәғлүмәт агентлығы, Гөлфиә Акулова/.
Яңы йыл төнөндә Башҡортостанда 33 градусҡаса һыуытасаҡ. Республиканың гидрометеорология һәм тирә-яҡ мөхит мониторингы идаралығы мәғлүмәттәре буйынса, һыуыҡтар төбәк биләмәһендәге антициклонға бәйле.
31 декабрҙә көндөҙ 17-22 градус һалҡын буласаҡ, тип вәғәҙәләй синоптиктар. Төндә 19-24, аяҙайтҡанда 28-33 градусҡаса һыуытасаҡ. Урыны менән бер аҙ ҡар яуасаҡ.
1 ғинуарҙа көндөҙ 18-23, төндә 21-26 градус һыуыҡ. «Һалҡын температура Яңы йыл каникулдары уртаһына тиклем һаҡланасаҡ. 5 ғинуарҙа ҡар яуыуы, республиканың көньяғында еңелсә буран сығыуы көтөлә. Һауа температураһы 15 градусҡаса күтәреләсәк», — тип хәбәр итте Башгидрометтың матбуғат секретары Елена Орлова.


text:
Томск өлкәһе
Томск өлкәһе — Себер федераль округы составында төбәк. Административ үҙәк — Томск.
Йөкмәткеһе
Дәүләт ҡоролошо[үҙгәртергә | вики-тексты үҙгәртергә]
Томск өлкәһе Уставына ярашлы дәүләт власы суд, башҡарма һәм закондар сығарыу йүнәлештәренә бүленә.
Башҡарма влас[үҙгәртергә | вики-тексты үҙгәртергә]
Ҡарағыҙ: Томск өлкәһе Хөкүмәте
Ҡарағыҙ: Томск өлкәһе Губернаторы
Томск өлкәһе Губернаторы — Томск өлкәһе башлығы һәм Томск өлкәһенең иң юғары вазифалы кешеһе. Томск өлкәһе Хөкүмәте етәксеһе. Томск өлкәһе Хөкүмәте статусы һәм хоҡуғы Томск өлкәһе Уставы менән билдәләнгән.
Суд власы[үҙгәртергә | вики-тексты үҙгәртергә]
Томск өлкәһе суд системаһы составында:
- Томск өлкәһе өлкә суды, Рәсәйҙен юғары судының түбәнге инстанция суды
- Томск өлкәһе арбитраж суды , Рәсәйҙен юғары судының түбәнге инстанция суды
Закондар сығарыу власы[үҙгәртергә | вики-тексты үҙгәртергә]
Ҡарағыҙ: Томск өлкәһе өлкә думаһы
Өлкә Парламенты — Томск өлкәһе өлкә думаһы.
Милли состав[үҙгәртергә | вики-тексты үҙгәртергә]
Тораҡ пункттар[үҙгәртергә | вики-тексты үҙгәртергә]
Иҫкәрмәлцр[үҙгәртергә | вики-тексты үҙгәртергә]
Һылтанмалар[үҙгәртергә | вики-тексты үҙгәртергә]
- Томск өлкәһе хакимиәте
- Томск өлкәһе дәүләт думаһы
- Томская область в справочнике-каталоге «Вся Россия»
- Красная Книга Томской области
- Фотографии Томской области
- Видеопрезентация Томской области


text:
Мәктәптәрҙә ашатыу системаһы камиллаштырыла
— Бөгөн бөтә мәктәп ашханаларында ла эҫе аш биреү ойошторолған, — тип билдәләне Өфө хакимиәте башлығы эргәһендәге сираттағы кәңәшмәлә ҡулланыу баҙары идаралығының йәмәғәт туҡланыуы бүлеге начальнигы Игорь Сысолятин. – Уҙған йыл менән сағыштырғанда уҡыусыларҙы туҡландырыу менән солғап алыу 0,75 процентҡа артҡан. Шуның менән бергә байтаҡ балалар ата-әсәләре аҡсаһы иҫәбенә туҡланыуын дауам итә – 2008 йыл кимәле менән сағыштырғанда 10 процентҡа күберәк. Социаль яҡланмаған ғаиләләрҙән балаларға көнөнә бер уҡыусыға адреслы дотация күләме 11,27 һумдан 13 һумға тиклем арттырылды.
“Мәктәп һөтө” системаһы буйынса башланғыс синыф уҡыусылары аҙнаһына өс тапҡыр өҫтәмә рәүештә бушлай һөт алыуын дауам итә. Был эксперимент “Мәғариф” өҫтөнлөклө милли проекты сиктәрендә икенсе йыл бара. Мәктәп туҡланыуы буйынса үҙ проектын тормошҡа ашырыуға республика баш ҡалаһы федераль бюджеттан 50 миллион һум күләмендә субсидия алды.
Шулай уҡ ҡала маҡсатлы программаһы сиктәрендә 24 мәктәп ашханаһында капиталь ремонт үткәрелде, уларҙа яңы ҡорамалдар ҡуйылды. Киләһе йыл тағы 26 мәктәп ашханаһын реконструкциялау планлаштырылған.


text:
Мәҙәниәт йылында республикала клубтар ремонтланасаҡ һәм музыка ҡоралдары һатып алынасаҡ
2014 йыл Башҡортостанда Мәҙәниәт йылы тип иғлан ителде. Башҡортостан юлдаш телевидениеһы телеканалында тура эфир барышында журналистарҙың һорауҙарына яуап биреп, төбәк башлығы Рөстәм Хәмитов Башҡортостан мәҙәниәте кимәлен юғары баһаланы. «Быға ҡарамаҫтан, профессиональ һәм халыҡ мәҙәниәте айырыуса ҙур иғтибар талап итә, — тип иҫәпләй Президент. – Мәҙәниәт өлкәһе сәнғәтте генә түгел, ә бөгөнгө көндә насар хәлдә булған йәки бөтөнләй ташландыҡ хәлдә ҡалған ауыл мәҙәниәт йорттарын, китапханаларҙы ла үҙ эсенә ала. Шуға күрә мәҙәниәт учреждениеларын ремонтлауға средстволар бүленә, алдағы йылда аҡса күберәк буласаҡ. Яҡын киләсәктә музыка мәктәптәре өсөн музыка ҡоралдары, шулай уҡ профессиональ коллективтар өсөн юғары сифатлы инструменттар һатып алыу планлаштырыла. Мәҙәниәт – ул үҙеңде танытыу мөмкинлеге. Бөтә донъя буйлап гастролдәрҙә йөрөгән Башҡортостан башҡарыусылары беҙҙе данлай, таныта. Шуға күрә 2014 йылда мәҙәниәткә тағы ла күберәк иғтибар бүленәсәк», — тине республика башлығы.
Иҫегеҙгә төшөрәбеҙ, бөгөнгө көндә Башҡорт дәүләт опера һәм балет театры, шулай уҡ «Нефтсе» мәҙәниәт һарайы реконструкциялана. Һуңғыһы Музыка йортона әүереләсәк.


text:
Дарыуҙарға хаҡтар ни өсөн арта?
Ни өсөн Башҡортостанда дарыуҙарға хаҡтар Рәсәйҙәге уртаса күрһәткестән ҡыйбат?
Эшсе төркөм рәйесе, республика прокуроры урынбаҫары Гөлнара Бикбулатова тәүҙә хоҡуҡ һаҡлау органдары үткәргән тишереүҙәр һөҙөмтәләрен иғлан итте. Уның әйтеүенсә, июндә республикала йәшәйеш өсөн мөһим дарыуҙарға хаҡтар уртаса Рәсәй күрһәткесенән 5 процентҡа артҡан. Дарыуханаларҙа бер үк медицина препаратына хаҡтар ҙа төрлө.
Йәшәйеш өсөн мөһим дарыуҙар исемлегенә индерелгән арбидол мәҫәлән Башфармация селтәрендә 184 һум тора. Фармледта ошо уҡ дарыу 221 һумға, ә Валеро медицина үҙәгендә 281 һум менән һатыла. Ошо айҡанлы аптека селтәрҙәренә сауҙа өҫтәмәләрен хөкүмәт ҡарары менән рөхсәт ителгән сиктәрҙә билдәләргә һәм йәшәү өсөн мөһим дарыуҙарға хаҡтарҙы төшөрөү буйынса саралар күрергә тәҡдим ителде. Башҡортсотан прокуроры урынбаҫары Гөлнара Бикбулатова киләсәктә дарыуханаларҙа хаҡтарҙы күҙәтеү буйынса тикшереүҙәр даими үткәрелеп торасағы тураһында белдерҙе.


text:
Башҡортостанда һәләтле йәштәр тәбрикләнәсәк
«Мәғариф» өҫтөнлөклө милли проекты еңеүселәренә һәм призерҙарына дипломдар тапшырыу тантанаһы йома, 17 февралдә, Өфөнөң Конгресс-холында үтәсәк.
Ижтимағи тормошта, фән, мәҙәниәт һәм спорт өлкәләрендә уңыштарға өлгәшеүсе мәктәп уҡыусыларын һәм студенттарҙы Рәсәй Президенты премияһы менән бүләкләү илдә 2006 йылдың декабренән башлап үткәрелә. Был йылдар эсендә премияға Башҡортостандан 600-ҙән ашыу һәләтле бала лайыҡ булды.
Улар араһында – олимпиадаларҙа, профессиональ һәм ижади бәйгеләрҙә еңеүселәр, абруйлы спорт ярыштары призерҙары.
Башҡортостандың Мәғариф министрлығынан хәбәр итеүҙәренсә, быйыл премиялар 14-25 йәштәге 135 һәләтле йәш кешегә тапшырыласаҡ.
Рәсәйҙә перспективалы йәштәрҙе асыҡлау һәм уларҙың һәләтен артабан үҫтереү өсөн уңайлы шарттар булдырыу «Мәғариф» өҫтөнлөклө милли проектының төп маҡсаттары булып тора.


text:
Өфөлә республика парламентының пленар ултырышы бара
Өфөлә БР Дәүләт Йыйылышы – Ҡоролтайҙың 56-сы ултырышы бара.
Көн тәртибенә 45 һорау индерелгән. Депутаттар 40-ҡа ҡын република закон проектын тикшерәсәк.
Ун закон проекты закон статусын аласаҡ. Улар араһында: «Башҡортостан Республикаһында муниципаль хеҙмәт тураһында»ғы БР законына үҙгәрештәр индереү хаҡында», «Башҡортостан Республикаһының Экология кодексына үҙгәрештәр индереү тураһында», «Башҡортостан Республикаһында һыу мөнәсәбәттәрен көйләү тураһында»ғы БР законының 9-сы статьяһына үҙгәрештәр индереү хаҡында» һәм башҡалар.
Шулай уҡ янғын хәүефһеҙлеге, йорт хайуандары, физик культура һәм спорт, мәғарифҡа бәйле закон проекттары буйынса эш дауам итәсәк.
Депутаттар иғтибарына тәүгә 25-кә яҡын закондар сығарыу башланғысы тәҡдим ителәсәк. Улар иҫәбендә БР Дәүләт Йыйылышының профилле Комитеттары ултырыштары сиктәрендә Башҡортостан парламентарийҙары менән тикшерелгән мәсьәләләр: «Башҡортостан Републикаһының 2013 йылға һәм 2014 һәм 2015 йылдарҙың планлы осорона бюджеты тураһында», «Башҡортостан Републикаһы Мотлаҡ медицина стаховкаһы территориаль фондының 2013 йылға һәм 2014 һәм 2015 йылдарҙың планлы осорона бюджеты тураһында». Бынан тыш, түбәндәге республика закондарына үҙгәрештәр индереләсәк: «Башҡортостан Республикаһында тәбиғи дауалау ресурстары, дауалау-һауыҡтырыу урындары һәм шифаханалар тураһында», «Башҡортостан Республикаһында айырыуса һаҡланған тәбиғәт территориялары тураһында», «Башҡортостан Респубикаһы халыҡтарының мәҙәни мираҫы объекттары (тарих һәм мәҙәниәт ҡомартҡылары) тураһында».


text:
Тултырыусы
Тултырыусы—— һөйләм киҫәге.
Һөйләмдә ҡылымды асыҡлаусы эйәрсән киҫәк тултырыусы тип атала. Тултырыусы ҡараған ҡылым һөйләмдә күбеһенсә хәбәр ролен башҡара. Тултырыусы төбәү, төшөм, сығанаҡ һәм урын-ваҡыт килештәрҙең һорауҙарына, кем менән? нимә менән? кем өсөн? нимә өсөн? кем тураһында? нимә тураһында? кем тарафынан? нимә тарафынан? кем булып? нимә булып? кем итеп? нимә итеп? кем урынына? нимә урынына? һорауҙарына яуап ҡайтара[1].
Йөкмәткеһе
Тултырыусы түбәндәгесә белдерелә[үҙгәртергә | вики-тексты үҙгәртергә]
- Төбәү, төшөм, сығанаҡ һәмурын-ваҡыт килештәге исемдән һәм бүтән һүҙ төркөмдәренән килә: Тауҙары — алтын-көмөшкә, һыуҙары — балыҡҡа, ҡырҙары — игенгә, урмандары һылыу ағастарга бай ул ерҙең. (Р. Ниғмәти.). Ҡайындың туҙын маҡта, имәндең үҙен маҡта. (Мәҡәл.) Астан ҡаҙан аҫтырма, яланғастан кейем бестермә. (Мәҡәл.) Гёте башҡорт егеттәренең думбырала, ҡумыҙҙа һәм ҡурайҙа уйнауҙарын ҡыҙыҡһынып тыңланы, төрлө нәмәләрҙе һорашты. (Я. Хамматов.)
- Тултырыусы вазифаһын менән, өсөн, башҡа, тыш, тураһында, тарафынан, булып, итеп, урынына бәйләүестәре менән килгән исемдәр йәки бүтән һүҙ төркөмдәре үтәй: Улың менән маҡтанма, улыңдың эше менән маҡтан. (Мәҡәл.) Егет үҙе өсөн тыуа, иле өсөн үлә. (Мәҡәл.) Әсәйем менән Серафим ағай нефть тураһында, буровойҙағы мәшәҡәт хаҡында һөйләшеп ултыралар. (Ә. Бикчәнтәев.) Эшселәр һәр көн ҡаланың ҡыҙылдар тарафынан алыныуын көтәләр. (М. Ғафури.) Ауыл хужалығы мәктәбенә мөдир булып яңы кеше килде. (А. Таһиров.) Ҡотлобаев колхозда ике йыл ғына агроном булып эшләне лә рәйес итеп үрләтелде. (Ә. Хәкимов.) Мин һине, ҡустым, Аҡназар урынына үҙемә ярҙамсы итеп алам. (Б. Бикбай.)
Тултырыусылар тура һәм ситләтелгән тултырыусыларға бүленә[үҙгәртергә | вики-тексты үҙгәртергә]
Тура тултырыусы эш-хәрәкәт төшкән предметты аңлата. Ул һәр ваҡыт төшөм килештә тора, ә хәбәр күсемле ҡылымдан килә. Тура тултырыусы билдәле төшөм килештә лә, билдәһеҙ төшөм килештә лә килергә мөмкин. Мәҫәлән: Мин хатты яҙам. Мин хат яҙам. Тәүге һөйләмдә бер билдәле хат тураһында һүҙ бара, ә икенсеһендә ниндәйҙер билдәһеҙ хат хаҡында әйтелә.[2].
Ҡайһы бер һүҙҙәр һәр ваҡыт билдәле төшөм килештә генә ҡулланыла[үҙгәртергә | вики-тексты үҙгәртергә]
- Кешенең исемен, фамилияһын белдергән һүҙҙәр: Мин Мәскәүҙә Рәсимәне осраттым. (Мин Мәскәүҙә Рәсимә осраттым тип һөйләмәйҙәр.)
- Тултырыусы ролен башҡарған һүҙҙең алдында был, теге, ошо, шул, былтырғы, кисәге, быйылғы, бөгөнгө, ауылдағы, ҡалалағы аныҡлаусылары торһа, тултырыусы тик билдәле төшөм килештә килә: Мин был кешене белмәйем. Ул ҡалалағы апайымды күргән.
Бүтән тултырыусыларҙың һәммәһе лә ситләтелгән тултырыусы тип йөрөтөлә.[үҙгәртергә | вики-тексты үҙгәртергә]
Улар төшөм килештән башҡа бөтә килештәрҙә лә ҡулланыла һәм төрлө бәйләүестәр менән килә: Йәштәрҙә ололарса ҡарата ихтирам булдырыу хаҡында нығыраҡ уйланһаҡ икән. («Башҡортостан ҡыҙы».)
Грамматик төҙөлөшөнә һәм үҙҙәре эйәргән һүҙҙәргә ниндәй саралар ярҙамында бәйләнеүҙәренә ҡарап, тултырыусыларҙы синтетик, аналитик, аналитик-синтетик төрҙәргә бүләләр. Синтетик тултырыусылар үҙҙәре эйәргән һүҙгә килеш ялғауҙары, аналитик-бәйләүестәр йәки ярҙамлы исемдәр менән, аналитик-синтетик- килеш ялғауҙары һәм бәйләүестәр ярҙамында ялғана.
Һөйләмдең үҙенсәлегенә ҡарап, тултырыусы үҙ аллы һәм буйһондороҡло булып килергә мөмкин. Әгәр тултырыусы күсемһеҙ ҡылымға ҡараһа, ул саҡта тултырыусы билдәле дәрәжәлә үҙ аллы була, әгәр ул күсемле ҡылымға бәйләнһә, тултырыусы буйһондороҡло эйәрсән киҫәк булып йөрөй.
Әҙәбиәт[үҙгәртергә | вики-тексты үҙгәртергә]
- Ураҡсин З. Ғ., Ишбаев К. Ғ. Хәҙерге башҡорт теле. Педагогия институтының башланғыс кластар факультеты студенттары өсөн дәреслек. — Өфө, Башҡортостан китап нәшриәте, 1986. — 300—308-се биттәр.
- Сәйетбатталов Ғ. Ғ. Әсә теле. Синтаксис. 7—8-се синыфтар өсөн дәреслек. — Өфө, Китап, 2001. — 16—57-се биттәр.


text:
9 майҙа Өфөнөң йәмәғәт транспорты оҙайтылған график буйынса эшләй
Еңеү көнөндә байрам салютын ҡарарға теләгән Өфө халҡына һәм ҡала ҡунаҡтарына өйгә нисек ҡайтыу тураһында борсолорға кәрәкмәй. 9 майҙа баш ҡаланың йәмәғәт транспорты оҙайтылған график буйынса эшләй. Өфө хакимиәте башлығы урынбаҫары Сынтимер Баязитовтың журналистарға әйтеүенсә, ҙур байрам саралары уҙғарылған урындарҙа пассажирҙар транспорты дежур итәсәк, улар 24.00-гә тиклем тантанала ҡатнашыусыларҙы таратасаҡ.
Шуны ла хәтергә төшөрөргә кәрәктер: 1 майҙан 10-ына тиклем һуғыш ветерандары һәм уларға тиңләштерелгән кешеләр, шулай уҡ уларҙы оҙатып йөрөүселәр трамвай һәм троллейбустарҙа, «Башавтотранс» дәүләт предприятиеһы автобустарында бушлай йөрөй ала.
Байрам салюты йола буйынса Ленин майҙанында 23.00-дә була.


text:
Рөстәм Хәмитов Сыуашстанда Башҡортостан мәҙәниәте көндәрендә ҡатнашыу өсөн Чебоксарға килдеФото: Розалия Вәлиева
Рөстәм Хәмитов Сыуашстанда Башҡортостан мәҙәниәте көндәрендә ҡатнашыу өсөн Чебоксарға килде
Рөстәм Хәмитов Сыуашстанда Башҡортостан мәҙәниәте көндәрендә ҡатнашыу өсөн Чебоксарға килдеФото: Розалия Вәлиева
Республика Президенты Рөстәм Хәмитов рәсми делегация менән Чебоксарға килде. Бында Сыуашстан Республикаһында Башҡортостан мәҙәниәте көндәре үтә.
Рөстәм Хәмитов Сыуашстан башлығы Михаил Игнатьев менән осрашты, «Еңеү» мемориаль комплексында Дан монументына сәскәләр һалды, Сыуашстан милли музейы экспозицияһы менән танышты.
Төп мәҙәни сараны асыу тантанаһы Сыуаш дәүләт опера һәм балет театры алдындағы майҙанда үтәсәк.
Башҡортостан мәҙәниәте көндәре программаһы сиктәрендә Сыуашстан Республикаһының Милли китапханаһында Башҡортостан яҙыусыларының уҡыусылар менән осрашыуы үтәсәк. Шулай уҡ күп милләтле төбәктәр өсөн күп телле электрон китаптар баҫтырыу буйынса оҫталыҡ дәрестәре ойоштороласаҡ.
Республиканың сәнғәт оҫталары гала-концерты Сыуаш дәүләт опера һәм балет театры сәхнәһендә үтәсәк. Унда «Далан», «Арғымаҡ», «Сәрби» төркөмдәре, Йәмил Әбделмәнов, Алена Завьялова сығыш яһаясаҡ.
Бынан тыш, сара сиктәрендә Сыуашстанда республиканың алдынғы ижади коллективтарының гастролдәре бара.


text:
Экмеледдин Ихсаноглу: Беҙҙе Башҡортостан менән сауҙа итеү ҙә ҡыҙыҡһындыра
Ислам конференцияһы Ойошмаһы (ИКО) Башҡортостан менән иҡтисади бәйләнештәрҙе үҫтерергә ниәтләй. Был турала бөгөн журналистарға «Волга-Урал төбәгендә Ислам цивилизацияһы» IV Халыҡ-ара симпозиумын асҡандан һуң Ислам конференцияһы Ойошмаһы Генераль секретары Экмеледдин Ихсаноглу хәбәр итте.
— Беҙҙең ойошма үҙ эшмәкәрлеген бөгөн көн тәртибенә ҡуйылған тик ислам мәсьәләләренә генә ҡормай, — тине ул. – ИКО – ҙурлығы буйынса БМО-нан ҡала икенсе халыҡ-ара берләшмә. Уға 57 дәүләт һәм биш күҙәтеүсе дәүләт инә, шул иҫәптән Рәсәй ҙә. Беҙҙең өсөн бөтә өлкәләрҙә – фәндә, мәғарифта, мәҙәниәттә, иҡтисадта, яңы технологияларҙа хеҙмәттәшлек итеү мөһим. Шуға күрә беҙгә һеҙҙең менән сауҙа итеү ҙә, дин мәсьәләләрен тикшергән кеүек үк, ҡыҙыҡлы буласаҡ. Хәҙерге ваҡытта ИКО илдәре араһында тауар әйләнеше бөтә донъя тауар әйләнешенең 16,6 процентын тәшкил итә, ә 2020 йылға беҙ был күрһәткесте 20 процентҡа еткерергә планлаштырабыҙ.
Экмеледдин Ихсаноглу Өфөгә был сәфәренә ҙур өмөттәр бағлауын белдерҙе.


text:
Төбәктә яҙғы һунар бер аҙнаға һуңыраҡ башлана Фото: Олег Яровиков
Төбәктә яҙғы һунар бер аҙнаға һуңыраҡ башлана
Төбәктә яҙғы һунар бер аҙнаға һуңыраҡ башлана Фото: Олег Яровиков
ӨФӨ, 2016 йыл, 15 март. /«Башинформ» мәғлүмәт агентлығы, Гөлфиә Акулова/.
Башҡортостанда яҙғы һунар миҙгеле апрелдең өсөнсө шәмбеһенән дүртенсеһенә күсерелде. Республика Башлығының тейешле бойороғо төбәктең Тәбиғәттән файҙаланыу һәм экология министрлығы сайтында баҫылған.
Шулай итеп, яҙғы һунар 23 апрелдә башлана һәм 10 көн дауам итә.
Республиканың тәбиғәттән файҙаланыу һәм экология министры урынбаҫары Илдус Яхин әйтеүенсә, һунар ваҡытын үҙгәртеү уның һөҙөмтәлелеген арттырасаҡ: «Һунарсылар ойошмаһы күҙәтеүҙәре, метеохеҙмәт мәғлүмәттәре буйынса элекке һунар ваҡытында көндәр һалҡын торҙо, ҡар яуҙы. Шуға бәйле һыуҙа йөҙөүсе ҡоштар һәм ҡурпысыҡтар ҡышлау урындарынан һуңыраҡ осоп китте. Шул уҡ ваҡытта һунар ваҡытын күсереү ҡырағай ҡоштарҙың һанына кире йоғонто яһамаясаҡ».
Яҙ көнө Башҡортостан биләмәһендә ҡурпысыҡ, ҡаҙ, ата өйрәк, ҡор, һуйыр ауларға рөхсәт ителә.


text:
Башҡортостан Президенты «Мой банк» банктар төркөмө хужаһы Глеб Фетисов менән осраштыФото: Олег Яровиков
Башҡортостан Президенты «Мой банк» банктар төркөмө хужаһы Глеб Фетисов менән осрашты
Башҡортостан Президенты «Мой банк» банктар төркөмө хужаһы Глеб Фетисов менән осраштыФото: Олег Яровиков
Республика йортонда Башҡортостан Президенты Рөстәм Хәмитов «Мой банк» банктар төркөмө хужаһы Глеб Фетисов менән эш осрашыуы үткәрҙе. Унда республикала кредит-финанс институттарын үҫтереү мәсьәләләре тикшерелде, тип хәбәр иттеләр төбәк башлығының матбуғат хеҙмәтенән.
Рөстәм Хәмитов билдәләүенсә, республиканың банктар системаһы ярайһы уҡ ҡатмарлы. Бөгөн Башҡортостанда 96 банк эшләй, уларҙың 11-е – төбәк банкы, ҡалғандары – филиалдар.
— Филиалдарҙың булыуы яҡшы, әлбиттә. Әммә килемдең бер өлөшө баш структураларға ебәрелә һәм беҙҙә йыйылған һалымдар күләме кәмей. Ә беҙ үҫешергә, объекттар төҙөргә, эш хаҡы түләргә тейешбеҙ, — тип һыҙыҡ өҫтөнә алды Президент. – Шуға күрә һеҙҙең банк менән хеҙмәттәшлек итеү темаһын тикшерергә теләйбеҙ.
Глеб Фетисов республиканы бай территорияларҙың береһе тип атаны.
— Беҙ бында 1995 йылда эшләй башланыҡ. Нефть комплексы, шулай уҡ агросәнәғәт комплексы менән дә әүҙем хеҙмәттәшлек иттек. Банк өлкәһендә ете йыл самаһы эшләйем, — тине Глеб Фетисов. – Былтыр беҙҙең төркөмгә ингән банктарҙы берләштерә башланыҡ һәм беҙҙең Новосибирскиҙағы банкты Башҡортостандағына ҡушырға булдыҡ. Күрһәткестәр буйынса улар береш булһа ла, тап шундай ҡарарға килдек.


text:
Фото:
Сентябрҙә Өфөлә эшҡыуарҙар өсөн бушлай өс консультация үткәрелә
Фото:
Өфө эшҡыуарҙар берләшмәһе Йәмәғәт ҡабул итеү бүлмәһендә сентябрҙә кесе һәм урта эшҡыуарлыҡ субъекттары эшмәкәрлеге мәсьәләләре буйынса бушлай өс консультация үткәрелә. Улар эшҡыуарҙарға мәғлүмәт биреү һәм уларҙың юридик мәғлүмәтлелеген күтәреү маҡсатында ойошторола.
2 сентябрҙә «Бәләкәй һәм урта бизнесты кредитлау: банктан нисек кредит алырға?» темаһына консультацияны "МДМ Банк" асыҡ акционерҙар йәмғиәтенең Өфөләге филиалының бәләкәй һәм урта бизнесты кредитлау бүлеге начальнигы Ольга Герцог үткәрә.
15 сентябрҙә «Хужалыҡ итеүсе субъекттың иҡтисади мәнфәғәтен судта яҡлау» темаһына консультация үтәсәк. Консультант — отставкалағы БР Арбитраж суды судьяһы Игорь Данилов.
29 сентябрҙә «Көрсөк осоронда финанс инвестициялар» темаһына «Альпари» компаниялар төркөмөнөң Өфөләге вәкиллеге етәксеһе урынбаҫары Алексей Иванов кәңәштәрен бирә.
Консультациялар 16 — 18 сәғәттәрҙә үтә. 241-47-44 телефоны буйынса алдан яҙылыу мотлаҡ. Офистың адресы: Өфө, СССР-ҙың 50 йыллығы урамы, 48/1.


text:
Фото:
Ике аҙнанан Башҡортостандан Ҡораллы Көстәргә саҡырылыусылар оҙатыла
Фото:
1 октябрҙә Рәсәйҙә Ҡораллы Көстәргә көҙгө саҡырыу башланды, уның барышында Башҡортостан хәрби хеҙмәткә 12360 кешене оҙатырға тейеш. 17 октябрҙә Башҡортостан Республикаһы йыйылма пунктынан тәүге төркөм китәсәк.
17 октябрҙән 1 декабргә тиклем, 4 ноябрҙә байрам көнөн иҫәпкә алмағанда, саҡырыу ресурстарының 60 проценты ғәскәрҙәргә оҙатылырға тейеш.
БР йыйылма пунктынан 52, ә байрамдарҙы иҫәпкә алмағанда, 50 көн буйына егеттәр хәрби хеҙмәткә оҙатыласаҡ. Шулай итеп, йыйылма пункт аша көн һайын 700-900 кеше үтәсәк.


text:
Фото:
Башҡортостан һәм Италия предприятиелары араһында партнерлыҡ мөнәсәбәттәре киңәйтеләсәк
Фото:
Сәнәғәт округтары, бәләкәй һәм урта бизнес өлкәһендә хеҙмәттәшлек буйынса Рәсәй-Италия Эш төркөмөнөң бөгөн Өфөлә үткән ХХ ултырышына комментарий биреп, Рөстәм Хәмитов, республикала бәләкәй эшҡыуарлыҡты үҫтереү буйынса эшмәкәрлекте әүҙемләштереүҙе иҫәпкә алып, «Италия бизнесы тәжрибәһенең, яңы итальян компанияларының беҙҙең төбәк өсөн мөһим» булыуын билдәләне.
Рөстәм Хәмитов һүҙҙәренсә, Италияның танылған иҡтисад йүнәлештәренең күпселеге: аҙыҡ-түлек сәнәғәте, банк эше, ресторан бизнесы, логистика, транспорт – Башҡортостанды һәр яҡлап үҫтереү өсөн быларҙың барыһы ла кәрәк.
Италия яғына нефть химияһы кластерҙарын булдырыуҙа ҡатнашырға, шулай уҡ нефть эшкәртеүсе ҡорамалдар етештереү өсөн уртаҡ предприятиелар булдырырға тәҡдим ителәсәк, тип өҫтәне республика башлығы.
Үҙ сиратында, Италия Иҡтисади үҫеш министрлығының Сит илдәрҙә итальян компанияларын тәҡдим итеү һәм сауҙа әйләнешен үҫтереү буйынса департаменты генераль директоры Пьетро Чели, «ике ил – Рәсәй һәм Италияның хеҙмәттәшлеге – ул Мәскәү менән Рим араһындағы мөнәсәбәттәр түгел, ә был илдәрҙең төбәктәре араһында конструктив диалог», тип билдәләне.
Пьетро Чели фекеренсә, Италия менән Башҡортостан араһында бер-береһен тулыландырған йүнәлештәр күп. Шулай итеп, Башҡортостан сеймал етештерһә, Италия уны эшкәртә.
Бынан тыш, химия һәм эшкәртеү сәнәғәте өлкәләрендәге уртаҡ проекттар, шулай уҡ Башҡортостан һәм Италияның бәләкәй һәм урта предприятиелары араһында партнерлыҡ мөнәсәбәттәрен булдырыу хеҙмәттәшлекте киңәйтеү өсөн яңы йүнәлештәр була ала.
— Мин Италия һәм Башҡортостан иҡтисадтарының бер-береһен тулыландыра алыу ҡеүәтенә эйә булыуы хаҡында әйтәм. Һәм түбәндәге мәғлүмәт менән таныштырырға теләр инем: Башҡортостандан Италияға индерелгән продукцияның 90 проценты - нефть химияһы продукттары. Үҙ сиратында, Италиянан Башҡортостанға индерелгән продукцияның 80 проценты – ул нефть химияһы сәнәғәте һәм башҡа тармаҡтар өсөн ҡорамалдар. Тимәк, яңынан булдырырға түгел, ә был һәм башҡа өлкәләрҙә хеҙмәттәшлекте нығытырға һәм үҫтерергә кәрәк, — тине Пьетро Чели.


text:
Фото:
Рөстәм Хәмитов мәғариф системаһының яңы уҡыу йылына әҙерлек мәсьәләләре буйынса кәңәшмәлә ҡатнашты
Фото:
Республика башлығы Рөстәм Хәмитов Рәсәй мәғариф системаһының 2014-2015 уҡыу йылына әҙерлек мәсьәләләре буйынса кәңәшмәлә ҡатнашты. Сараны видеоконференция режимында Рәсәй Федерацияһы Хөкүмәте рәйесе Дмитрий Медведев үткәрҙе.
Кәңәшмәлә вице-премьер Ольга Голодец, РФ мәғариф һәм фән министры Дмитрий Ливанов, РФ граждандар обороноһы, ғәҙәттән тыш хәлдәр һәм стихиялы ҡаза эҙемтәләрен бөтөрөү эштәре буйынса министры Владимир Пучков, эске эштәр министры Владимир Колокольцев, ҡулланыусыларҙың хоҡуҡтарын һәм кеше именлеген яҡлау өлкәһен күҙәтеү буйынса Федераль хеҙмәт етәксеһе Анна Попова, Рәсәй төбәктәре етәкселәре ҡатнашты.
1 сентябрҙә уҡыусылар өсөн үҙ ишектәрен Рәсәйҙең 43 мең мәктәбе асасаҡ.
— Мәктәптәрҙә әҙерлек эштәре тамамлана, аҙ ғына ваҡыт ҡалды. Дүшәмбе 1,5 миллиондан ашыу бала беренсе класҡа барасаҡ, ә парта артына бөтәһе 14 миллион уҡыусы ултырасаҡ. Беҙҙең барыбыҙҙың да – территория етәкселәренең дә, федераль кимәл етәкселәренең дә – уҡыуҙы ҡыҙыҡлы, уңайлы, ә иң мөһиме хәүефһеҙ итергә хәленән килә тип ышанам, – тип билдәләне Дмитрий Медведев.
Кәңәшмәлә биш йыл эсендә авария хәлендәге мәктәптәрҙең һаны ике тапҡырға тиерлек кәмеүе билдәләнде. Уҡыу йылына файҙаланыуға 55 яңы мәктәп тапшырылған. Шуның менән бергә Хөкүмәт Рәйесе, бер нисә Рәсәй төбәгендә мәктәптәр етмәү мәсьәләһе элеккесә көнүҙәк булып ҡала, тип хәбәр итте.
— Әгәр балалар баҡсалары менән сағыштырғанда, бында үҫеш, әлбиттә, ҙур түгел. Мәсьәлә ҡатмарлы. Төбәктәр хәҙер бөтә көстәрен һәм сараларын балалар баҡсалары төҙөүгә йүнәлтә, был аңлашыла, әммә шул уҡ ваҡытта мәктәптәр тураһында ла уйларға кәрәк, — тип белдерҙе Дмитрий Медведев.
Шуның менән бәйле Хөкүмәт Рәйесе Рәсәй субъекттары етәкселәренең иғтибарын ошо мәсьәләгә йүнәлтте.
— Киләсәктә беҙгә, күрәһең, балалар баҡсалары буйынса программаны тамамлағандан һуң, мәктәптәр буйынса айырым программа әҙерләргә тура киләсәк, — тине Дмитрий Медведев.
Хөкүмәт Рәйесе мәғариф һәм фән министры Дмитрий Ливановҡа уҡыусыларҙың хәүефһеҙлеген тәьмин итеү өсөн Рәсәйҙең бөтә мәктәптәрендә лә видеокамералар менән йыһазланыуын күҙ уңында тоторға ҡушты.
— Именлек – ул мәғариф системаһы өсөн дә өҫтөнлөк, — тине Дмитрий Медведев.
Иҫегеҙгә төшөрәбеҙ, Башҡортостандың мәғариф системаһы күрһәткестәр барлығы буйынса илдә дүртенсе урынды биләй. Бөтәһе бергә 3,5 меңдән ашыу мәғариф учреждениеһы эшләй, уларҙа 882 мең кеше уҡый, 40 мең уҡытыусы белем бирә.
2014 йылда Республика адреслы инвестиция программаһы сиктәрендә Башҡортостанда 1369 урынлыҡ яңы өс мәктәп, алдағы ике йылда 5358 урынлыҡ тағы ла етәү төҙөү күҙаллана. Быйыл 471 мәктәптә капиталь, 924-ендә ағымдағы ремонт эшләнгән. Был маҡсатҡа 892 миллион һум бүленгән.


text:
"Иҡ яҡшы автосервис-2009" конкурсы үтә
Өфөлә "Иң яҡшы автосервис-2009" асыҡ ҡала конкурсы үтә. Ул БР Эшҡыуарлыҡ һәм сауҙа буйынса дәүләт комитеты һәм БР Автомобиль сервисы һәм транспорт предприятиелары ассоциацияһы ярҙамында Өфө ҡалаһы ҡала округы хакимиәте тарафынан ойошторолған.
Конкурстың төп маҡсаты булып Өфөнөң социаль-иҡтисади үҫешендә автомобиль сервисы предприятиелары ҡаҙаныштарын һәм ролен пропагандалау, алдынғы тәжрибәне популярлаштырыу, автомобилдәрҙе техник хеҙмәтләндереү һәм ремонтлауҙы яҡшыртыу тора.
Конкурста ҡатнашыу өсөн заявка һәм конкурсант анкетаһын тултырырға кәрәк. Йомғаҡтар ноябрҙә яһаласаҡ.


text:
2009 йылда республикала 2930,7 мең тонна иген етештерелгән
Ҡоролоҡҡа ҡарамаҫтан, уҙған йылда республика игенселәре 2930,7 мең тонна иген алыуға өлгәшкән — эшкәрткәндән һуң саф ауырлыҡта.
Үҫемлекселек буйынса ла күрһәткестәр насар түгел. Былтыр 124,9 мең тонна көнбағыш алынған, 1161,6 мең тонна шәкәр сөгөлдөрө, 1400,4 мең тонна картуф ҡаҙып алынған, 385,2 мең тонна йәшелсә йыйылған. Уҙған йыл менән сағыштырғанда, татлы тамыраҙыҡтар уңышы — 4,4 процентҡа, картуфтыҡы –16,2 процентҡа, йәшелсә уңышы 15 процентҡа күберәк булған.
Сәселгән игендең (85,6%), шәкәр сөгөлдөрөнөң (90%) һәм көнбағыштың (80,5%) төп өлөшө ауыл хужалығы ойошмаларына тура килә. Картуф (93,9%) һәм йәшелсә (73,5%) үҫтереү буйынса шәхси сектор алдынғы урында.
2009 йылда уңыш өсөн гектарына уртаса 21 килограмм минераль ашламалар индерелгән (2008 йылда – 19), органик ашламалар - 1,4 тонна (2008 йыл кимәлендәге кеүек үк).


text:
Өфөлә Яңы йыл иртәлектәре башлана
ӨФӨ, 2014 йыл, 22 декабрь. /«Башинформ» мәғлүмәт агентлығы, Гөлфиә Акулова/.
Өфөлә аҙ тәьмин ителгән күп балалы ғаиләләр, социаль приюттарҙа, имен булмаған ғаиләләрҙә тәрбиәләнеүселәр, инвалид балалар өсөн Яңы йыл иртәлектәре уҙа.
Баш ҡаланың матбуғат хеҙмәтенән хәбәр итеүҙәренсә, 22 декабрҙә М.Ғафури исемендәге Башҡорт дәүләт академия театрында Шыршы байрамы үтә. Тамашала күп балалы, имен булмаған ғаиләләрҙең балалары, сәләмәтлек мөмкинлектәре сикләнгәндәр һәм балалар йорттары тәрбиәләнеүселәре ҡатнашасаҡ. Йола буйынса, Ҡыш бабай менән Ҡарһылыу балаларҙы байрам менән ҡотлап, татлы бүләктәр тапшырасаҡ, тамаша алдынан театр фойеһында төрлө конкурстар, уйындар ойоштороласаҡ. Байрам көндөҙгө сәғәт 3-тә башлана.
23 декабрҙә «Башҡортостан» концерт залында Баш ҡала шыршыһы үтә. Иртәнге сәғәт 11-ҙә – һәләтле, сәғәт 3-тә етем һәм ата-әсә ҡарауынан мәхрүм ҡалған балалар өсөн тамаша буласаҡ.


text:
Гөлназ Шафиҡова Башҡортостандың мәғариф министры итеп тәғәйенләнде
ӨФӨ, 2015 йыл, 29 сентябрь. /«Башинформ» мәғлүмәт агентлығы, Сергей Захаров/.
29 сентябрҙә Башҡортостан Башлығы Рөстәм Хәмитов Гөлназ Шафиҡованы республиканың мәғариф министры итеп тәғәйенләү тураһындағы Указға ҡул ҡуйҙы.
Гөлназ Радмил ҡыҙы Шафиҡова 1975 йылдың 19 июлендә Сибайҙа тыуған. Башҡорт дәүләт педагогия институтын «Педагогика һәм психология (мәктәпкәсә)» белгеслеге буйынса, БДПУ аспирантураһын тамамлаған. Психология фәндәре докторы.
Хеҙмәт юлын 1990 йылда Сибай һөт-консерва комбинатының «Тейенкәй» балалар баҡсаһында тәрбиәсе булып башлай. 1996-1999 йылдарҙа — Өфөнөң Киров районы «Аҡбуҙат» балалар баҡсаһында психолог, 126-сы урта дөйөм белем биреү мәктәбендә педагог-психолог, 1999-2002 йылдарҙа — Киров районы 144-се башҡорт гимназияһы директорының фәнни-методик эш буйынса урынбаҫары, Башҡорт дәүләт университеты Сибай институтының педагогика һәм психология кафедраһы уҡытыусыһы, 2002-2011 йылдарҙа — М.Аҡмулла исемендәге БДПУ-ның психология кафедраһы уҡытыусыһы, 2011-2014 йылдарҙа — М.Аҡмулла исемендәге БДПУ-ның мәктәпкәсә педагогика һәм психология кафедраһы мөдире, 2014-2015 йылдарҙа Башҡорт дәүләт педагогия университетының фәнни эштәр буйынса проректоры булып эшләй.
Республика етәксеһенең икенсе указы менән Әлфис Ғаязов, икенсе эшкә күсеүенә бәйле, мәғариф министры вазифаһынан бушатылды, тип хәбәр иттеләр Башҡортостан Башлығының матбуғат хеҙмәтендә.


text:
Башҡортостанда эконом-класс торлағын һатып алыуға документ формалары раҫланды
Башҡортостан Хөкүмәте, Торлаҡ төҙөлөшө үҫешенә булышлыҡ итеү федераль фондының ер участкаларында төҙөлгән йәки төҙөлө башланған, эконом-класс торлағын һатып алыуға хоҡуғы булған граждандар исемлеген формалаштырыу өсөн документ формаларын раҫланы.
Ҡарар менән ғариза биреү формаһы, шулай уҡ уға беркетелгән документтар исемлеге раҫланды, атап әйткәндә улар: граждандың шәхси мәғлүмәттәрен эшкәртеүгә ризалыҡ биреү; ғариза алыуға расписка; ғаризаларҙы теркәү китабы формаһы, шулай уҡ уны алып барыу тәртибе, тип хәбәр ителә БР рәсми хоҡуҡи мәғлүмәт порталында.


text:
РФ Хөкүмәте: Башҡортостан өс йыл эсендә үҫеш динамикаһы буйынса илдең иң яҡшы төбәктәренең береһе
Башҡортостан үҫеш кимәле һәм динамикаһы буйынса Рәсәйҙең иң яҡшы төбәктәренең береһе тип танылды. Был хаҡта 12 майҙа РФ Хөкүмәте иғлан иткән өс йыллыҡ (2011-2013 йылдар) осор күрһәткестәре динамикаһын иҫәпкә алыу менән Федерация субъекттарының башҡарма власть органдары эшмәкәрлеге һөҙөмтәлелеген баһалау йомғаҡтары буйынса яҡынса рейтингта хәбәр ителә. Шулай итеп, республика 36-сы (2010-2012 йылдарҙа) урындан 10-сы урынға сығып лидер төбәктәр төркөмөнә урынлашты.
2013 йылға һөҙөмтәлелекте баһалау йомғаҡтары буйынса беренсе урынды Татарстан Республикаһы биләй. Төмән өлкәһе, Ханты-Манси автономиялы округы – Югра үҙ беренселектәрен һаҡланы. Артабан Воронеж өлкәһе, Чечен Республикаһы, Саха (Яҡут) Республикаһы, Ямал-Ненец автономиялы округы һәм Мәскәү өлкәһе килә.
Былтырғы йомғаҡтар буйынса 20 лидер төбәктәр иҫәбенән Хакас Республикаһы, Краснодар һәм Ставрополь крайҙары, Брянск, Рязань, Калуга, Ленинград һәм Магадан өлкәләре, Ненец автономиялы округы төшөп ҡала. Алтай крайы (61-се урын) һәм Кострома өлкәһенең (67-се урын) позициялары ярайһы уҡ төшкән.
2013 йыл йомғаҡтары буйынса һөҙөмтәлелекте баһалауҙа иң аҙ күрһәткестәрҙе Ҡабарҙы-Балкар Республикаһы (80-се урын), Карелия Республикаһы (81-се урын), Еврей автономиялы өлкәһе (82-се урын) һәм Ҡурған өлкәһе (83-сө урын) башҡарма власть органдары алған.
Өс йыллыҡ осорҙа иҡтисадтың үҫеш кимәле һәм динамикаһы буйынса лидерҙар: Башҡортостан, Татарстан, Саха (Яҡут), Краснодар крайы, Түбәнге Новгород һәм Һамар өлкәләре. Иҡтисади үҫеш өлкәһендә иң аҙ һөҙөмтәләрҙе Ҡабарҙы-Балкар, Карелия, Владимир, Волгоград, Тверь һәм Ҡурған өлкәләре күрһәткән.
Дөйөм алғанда 2013 йыл йомғаҡтары буйынса Рәсәй Федерацияһының 39 субъекты яҡшырған, 40-ғы – насарайған, дүртәүһе – үҙгәрешһеҙ ҡалған.


text:
Республикала намыҫһыҙ төҙөүселәргә ҡарата сараларҙы ҡатыландырыу ҡарала
ӨФӨ, 2015 йыл, 27 ноябрь. /«Башинформ» мәғлүмәт агентлығы, Александр Смирнов/.
Республикала намыҫһыҙ төҙөүселәргә ҡарата сараларҙы ҡатыландырыу планлаштырыла. Был хаҡта Башҡортостан Дәүләт Йыйылышы – Ҡоролтайға йыллыҡ Мөрәжәғәтнамәһен уҡығанда Башҡортостан Башлығы Рөстәм Хәмитов белдерҙе.
– Төҙөлөш комплексы – иҡтисади үҫештең мөһим билдәһе. Торлаҡ алыу мөмкинлеген арттырыу уның төп бурысы булып тора, – тине Рөстәм Хәмитов. – Хәҙер республикалағы ошо баҙар бик ныҡ монополизацияланған, төп уйынсылар юғары хаҡтарҙы хуплай. Шуның менән файҙаланып намыҫһыҙ төҙөүселәр тиҙ ышаныусан кешеләрҙе арзан квадрат метрҙар менән йәлеп итә. Республика Хөкүмәтенә хоҡуҡ һаҡлау органдары менән бергә ошондай енәйәттәргә юл ҡуймау буйынса сараларҙы ҡатыландырырға ҡушам.
Республика Башлығы төбәктә «Рәсәй ғаиләһе өсөн торлаҡ» программаһын тормошҡа ашырыуҙы киңәйтеү һәм экономлы класлы торлаҡ төҙөү күләмен арттырыу кәрәклеген билдәләне.
– Киләсәктә Ҡытай төҙөүселәре менән хеҙмәттәшлек итергә, атап әйткәндә, проектлау процестарын оптималләштерергә мөмкинлек биргән өс үлсәүле моделләү технологияларын үҙләштерергә ниәтләйбеҙ. Тейешле белгестәр әҙерләргә кәрәк, – тине Рөстәм Хәмитов. – Дөйөм алғанда, төҙөлөш комплексын яңыртыуҙы әүҙемләштереү мөһим. Төҙөлөш баҙарында конкуренцияны үҫтереү зарур.
Төбәк етәксеһе юл төҙөлөшө темаһына ла ҡағылды.
– Ошо баҙарҙа яңы технологиялар ҡулланған, эште сифатлы башҡарған ойошмалар бар. Шулай уҡ илке-һалҡы ҡарағандар ҙа юҡ түгел, – тип билдәләне Рөстәм Хәмитов. – Шундай хәлгә юл ҡуймау өсөн республикала юл төҙөлөшө регламенты әҙерләнә. Унда файҙаланылыусы материалдарҙың сифатына айырым талаптар билдәләнәсәк. Башҡарылған юл-төҙөлөш эштәрен страховкалау институтын индереү, шулай уҡ йәмәғәт контроленең ролен арттырыу мәсьәләләрен ҡарарға кәрәк. Башҡортостанда юлдар заманса, уңайлы һәм хәүефһеҙ булырға тейеш.


text:
Рөстәм Хәмитов Өфөлә «Стеклонит» предприятиеһының етештереү эшмәкәрлеге менән танышты
6 декабрҙә Башҡортостан Президенты Рөстәм Хәмитов «Стеклонит» асыҡ акционерҙар йәмғиәтендә булды. Өфө предприятиеһы быяла сүс һәм унан изделиелар етештереү менән шөғөлләнә. Компания 1961 йылдан алып быяла сүс етештереү менән шөғөлләнгән «Өфө текстиль быяла сүс заводы» нигеҙендә булдырылған.
Республика башлығының матбуғат хеҙмәте хәбәр итеүенсә, «Стеклонит» асыҡ акционерҙар йәмғиәтендә булғанда Рөстәм Хәмитов предприятиеның инновацион эшләнмәләренең береһе – полимер композиттарҙан эшләнгән күпер өлгөһө менән танышты. Компанияның был яңы продукты йылғалар һәм урамдар аша үткәүелдәр төҙөгәндә киң ҡулланылыш таба аласаҡ. Предприятие етәкселеге Башҡортостан Президентына ҡоролманы монтажлау өсөн ни бары ике сәғәт кәрәклеге хаҡында әйтте. Бында изделиены сериялы сығарыу планлаштырыла.
— Тәүге бындай күпер Башҡортостанда төҙөлөргә тейеш, — тине Рөстәм Хәмитов.
Артабан республика башлығы күп тапҡыр ҡулланыла торған мобиль юл япмаһын (еңел композит материалынан эшләнгән ҙур плита) ҡараны. Изделие 80 тонна ауырлыҡты күтәрә һәм юлдар насар булған ерҙә ҡулланыла. Рөстәм Хәмитов компания етәкселегенә был япманы Башҡортостанда, мәҫәлән, ауыл-ара юлдарҙы ремонтлағанда ҡулланыу мөмкинлеген ҡарарға тәҡдим итте.
Бынан һуң Рөстәм Хәмитов заводтың туҡыу цехында булды, унда Президент мультиаксиаль туҡымалар етештереү технологияһы менән танышты. Улар йылылыҡ үткәрмәй торған материалдар һәм түбә япмаларын әҙерләгәндә ҡулланыла.
Шулай уҡ Рөстәм Хәмитов заводтың башҡа цехтарында булды, компания продукцияһы өлгөлөре менән танышты һәм предприятие етәкселеге менән осрашты. Осрашыу барышында республика башлығы етештереүҙең дөйөм күләмендә юл төҙөлөшө өсөн продукцияның өлөшө хаҡында ҡыҙыҡһынды. Асыҡланыуынса, был күрһәткес предприятиела 40 процент тәшкил итә.
Осрашыуҙа композит материалдарҙан эшләнгән йәйәүлеләр өсөн күпер проекты ла тәҡдим ителде. Бындай еңел ҡорола торған конструкцияларҙы юлдарҙың ҡатмарлы участкаларында ҡулланырға булыр ине, тип билдәләне төбәк башлығы.
— Былтыр Өфөлә йәйәүлеләр өсөн үткәүел төҙөүгә подрядсы эҙләү буйынса конкурс үткәрелгәйне – контракттың башланғыс хаҡы түбән булыу сәбәпле теләүселәр табылманы. Һеҙҙең күперҙәр тимер-бетон конструкцияларға ҡарағанда күпкә арзаныраҡҡа төшә, шуға күрә һеҙ тулыһынса был өлкәне биләй алаһығыҙ, — тип йомғаҡ яһаны Рөстәм Хәмитов.


text:
Өфөлә «Көмөш Аҡбуҙат» халыҡ-ара кино фестивале ҡыҙыл келәм һәм фейерверк менән асылдыФото: Олег Яровиков
Өфөлә «Көмөш Аҡбуҙат» халыҡ-ара кино фестивале ҡыҙыл келәм һәм фейерверк менән асылды
Өфөлә «Көмөш Аҡбуҙат» халыҡ-ара кино фестивале ҡыҙыл келәм һәм фейерверк менән асылдыФото: Олег Яровиков
ӨФӨ, 2015 йыл, 11 декабрь. /«Башинформ» мәғлүмәт агентлығы, Ләйлә Аралбаева/.
Башҡортостандың баш ҡалаһы Өфөлә «Көмөш Аҡбуҙат» II Халыҡ-ара милли һәм этник кино фестивален асыу тантанаһы уҙҙы. Абруйлы ҡунаҡтар, 11 илдән һәм Рәсәй төбәктәренән килгән ҡатнашыусылар ҡыҙыл келәмдән үтте.
Быйыл кинофестиваль Евразия гуманистик форумы программаһына индерелгән. Унда ҡатнашыусылар һәм ҡунаҡтар сараның презентацияһына саҡырылды. Режиссер Ринат Шакирйәнов ижади төркөм менән бергә матур тамаша әҙерләгән. Ер шарында — сәхнәнең төп экранында — Шанхай хеҙмәттәшлек ойошмаһы илдәренең мәҙәни атрибуттары бер-береһен алмаштырҙы. Һәр дәүләтте — Ҡытай, Ҡырғыҙстан, Ҡаҙағстан, Һиндостан, Тажикстан, Үзбәкстан һәм Рәсәйҙе — бейеү аша таныштырҙылар.
Башҡортостан Хөкүмәте Премьер-министры урынбаҫары Салауат Сәғитов быйыл Аҡбуҙаттың ҡанаттары үҫеүен билдәләне. Вице-премьер фестивалде кинематографистарҙың билдәле кинохлопушкаһы менән асып ебәрҙе.
Тантананы популяр алып барыусы Фаягөл Дәүләтйәрова менән актер Анатолий Белый үткәрҙе. Тамашасылар конкурста ҡатнашыусы фильмдарҙан өҙөктәр ҡараны, башҡорт халҡының үҙенсәлекле мәҙәниәте менән танышты. Танылған ҡурайсы Роберт Юлдашев ҡурай һәм уның мөмкинлектәрен күрһәтте. Бер нисә көн элек донъя ҡуйған билдәле режиссер Эльдар Рязановты «Яҙмыш шаярыуы, йәки еңел пар менән!» фильмындағы шиғыр һәм бер минутлыҡ тынлыҡ менән иҫкә алдылар. 12 декабрҙә Конгресс-холда сараны ябыу тантанаһында фестиваль еңеүселәренә Гран-при һәм сценарист, режиссер, оператор эше өсөн приздар тапшырыласаҡ.
«Көмөш Аҡбуҙат» халыҡ-ара фестиваленең жюри рәйесе, режиссер, актер Ходжакули Нарлиев фестивалдә ҡатнашыусыларға, ойоштороусыларға һәм ҡунаҡтарға сәләмләү һүҙе менән мөрәжәғәт итте. «Тарихи герой Салауат Юлаевтың һәм бөтә донъяға билдәле, Көнсығыштың бөйөк улы Мостай Кәримдең тыуған еренә» килеүемә бик шатмын, тип билдәләне ул. Жюри рәйесе, актер, режиссер, драматург, продюсер Владимир Грамматиков милли һәм этник кино фестивале тематикаһының мөһимлеген һыҙыҡ өҫтөнә алды.
Фестивалде асыу тантанаһы Конгресс-холл алдындағы майҙанда байрам салюты менән тамамланды.


text:
Баш ҡала пенсионерҙарына йәрминкәлә 500 вакансия тәҡдим ителде
Пенсия һәм пенсия алды йәшендәге кешеләр өсөн ойошторолған вакансиялар йәрминкәһендә 500-ҙән ашыу буш эш урыны тәҡдим ителде.
Сарала 40-тан ашыу предприятие һәм ойошма ҡатнашты, тип хәбәр иттеләр баш ҡаланың Халыҡ мәшғүллеге үҙәгенән.
— Йәрминкәгә килгән 300 кешенән 220-һе эш тәҡдим итеүселәр менән әңгәмәләшеүҙә ҡатнашты. Һөҙөмтәлә 130 кеше эшкә саҡырыу алды, — тип билдәләне халыҡты эш менән тәьмин итеү хеҙмәтенең бүлек начальнигы Ирина Турчина. – Эш эҙләүселәргә шәфҡәт туташы, методист, консьерж, һаҡсы, менеджер, заказдар ҡабул итеүсе, видеокүҙәтеү операторы һәм башҡа вакансиялар тәҡдим ителде.
Тәҡдим ителгән эш хаҡы кимәле — 10 мең һумдан ашыу.
Пенсионерҙар өсөн сираттағы күп профилле вакансиялар йәрминкәһе Өфөлә 12 сентябрҙә үтә.


text:
1957 йыл
1957 (бер мең туғыҙ йөҙ илле етенсе) йыл — кәбисә булмаған йыл, григориан календары буйынса шишәмбе көндө башлана. Был беҙҙең эраның 1957 йылы, 2 мең йыллыҡтың 957 йылы, XX быуаттың 57 йылы, XX быуаттың 6 ун йыллығының 7 йылы, 1950 йылдарҙың 8 йылы.
Ваҡиғалар[үҙгәртергә | вики-тексты үҙгәртергә]
- 6 март — Гана бойондороҡһоҙлоҡ иғлан итә.
- 31 август — Малайзия бойондороҡһоҙлоҡ иғлан итә.
- 29 сентябрь — Силәбе өлкәһендә урынлашҡан «Маяҡ» предприятиеһында радиация аварияһы булды (Ҡыштым аварияһы).
- 1 октябрь — Бразилия Президенты илдең баш ҡалаһын 1960 йылдың 21 апреленән Рио-де-Жанейронан Бразилиа ҡалаһына күсереү хаҡындағы Законға ҡул ҡуя.
- 4 октябрь — СССР-ҙа беренсе яһалма Ер юлдашы осорола.
Тыуған шәхестәр[үҙгәртергә | вики-тексты үҙгәртергә]
- 21 февраль — Николай Расторгуев, Рәсәй йырсы.
- 1 март — Миңлеханов Рөстәм Нурғәли улы, Татарстан Республикаһының икенсе Президенты (2010 йылдан).
- 3 март — Салауат Низаметдинов, тыумыштан һуҡыр башҡорт композиторы, Рәсәй Федерацияһының атҡаҙанған сәнғәт эшмәкәре, Башҡортостан комсомолының Ғәлимов Сәләм исемендәге премияһы (1988) лауреаты.
- 4 март — Фәниә Ғәбиҙуллина, журналист, шағир һәм яҙыусы, Башҡортостандың атҡаҙанған матбуғат һәм киң мәғлүмәт хеҙмәткәре (2008).
- 10 март — Усама бен Ладен, Аль-Каида юлбашсыһы.
- 16 май — Юрий Шевчук, Рәсәй йырсыһы.
- 13 июнь — Ринат Дасаев, совет футболсыһы.
- 29 июнь — Гурбангулы Бердымухамедов, Төрөкмәнстан президенты.
- 10 июль — Юрий Стоянов, Рәсәй актёры.
- 13 сентябрь — Сәлиә Мырҙабаева, Башҡортостандың дәүләт һәм йәмәғәт эшмәкәре, юғары квалификация категорияһындағы табип-генетик, Рәсәй Федерацияһының 5-се һәм 6-сы саҡырылыш Дәүләт думаһы депутаты. Рәсәй Федерацияһының һәм Башҡортостан Республикаһының атҡаҙанған табибы,
- 8 декабрь — Михаил Касьянов, Рәсәй сәйәсмән.
Вафат булған шәхестәр[үҙгәртергә | вики-тексты үҙгәртергә]
- 1 февраль — Фридрих Паулюс, Гитлер армияһының генерал-фельдмаршалы.
- 8 февраль — Джон фон Нейман, венгер-немец математик һәм физик.


text:
Фото:
Ураҙа байрамы 9 сентябргә тура килә
Фото:
Башҡортостан Республикаһы Хеҙмәт һәм халыҡты социаль яҡлау министрлығынан хәбәр итеүҙәренсә, Башҡортостан Республикаһы Хөкүмәтенең 2009 йылдың 8 октябрендәге 1082-р һанлы бойороғона ярашлы, Ураҙа байрамы — 9 сентябрь 2010 йылда байрам көнө тип иғлан ителгән.
Рәсәй Федерацияһы Хеҙмәт кодексының 95-се статьяһына ярашлы, байрам көнө алдынан килгән эш көнө йәки эш сменаһында, йәғни 2010 йылдың 8 сентябрендә, эш оҙайлылығы бер сәғәткә ҡыҫҡартыла.
Йома 2010 йылдың 10 сентябре эш көнө булып тора.


text:
Ауыл магазиндарында иҫерткес эсемлектәр һатыу тыйыла
Ауыл магазиндарында иҫерткес эсемлектәр һатыу тыйыла.
Был закон проекты әле республиканың бер ауыл советы биләмәһендә генә ғәмәлгә ашырыуға әҙерләнә. Бөгөн Башҡортостан парламенты депутаттары көҙгө сессияға бурыстар билдәләне. Дәүләт Йыйылышы-Ҡоролтай рәйесе Константин Толкачев билдәләүенсә, депутаттар алдында 50-нән ашыу закон проектын тикшереү бурысы тора. Төбәк иҡтисады өсөн иң мөһим документтарҙың береһе – республика бюджеты. Илдәге шарттарға ҡарағанда уны раҫлау еңелдән булмаясаҡ, тине парламент етәксеһе. 9-сы сентябргә тиклем депутаттар республикала ҡабул ителгән „100 яңы объект„ программаһының саралар исемлеге буйынса һәм уны финанслау сығанаҡтары тураһында тәҡдимдәр индерәсәк. Республикала ҡабул ителгән закон проекттарының 70 проценты Ҡоролтай комитеттары тарафынан тикшереүгә сығарыла. Көҙгө сессия барышында ла мөһим закон проекттары буйынса хөкүмәт сәғәттәрендә, комитет ултырыштарындә фекер алышыуҙар ойоштороласаҡ.


text:
Рәсәйҙең матбуғат хеҙмәткәрҙәре һөнәри байрамын билдәләй
ӨФӨ, 2015 йыл, 13 ғинуар. /«Башинформ» мәғлүмәт агентлығы, Арина Рәхимҡолова/.
13 ғинуарҙа Рәсәй матбуғаты көнө билдәләнә. 1703 йылдың тап ошо көнөндә Петр Беренсе указы менән Рәсәйҙең «Ведомости» гәзитенең тәүге һаны донъя күрә. Иҫтәлекле ваҡиға айҡанлы 1991 йылда Рәсәй матбуғаты көнө булдырыла. Был байрам күп һөнәр эйәләрен — журналистарҙы, полиграфистарҙы, нәшриәтселәрҙе, баҫма продукцияны таратыусыларҙы берләштерә. Уларҙың барыһы ла үҙҙәренең хеҙмәте менән илдең берҙәм мәғлүмәт киңлеген тәьмин итә.
«Ведомости» Рәсәйҙә беренсе баҫма гәзит була, сөнки уға тиклем «Куранты» тип аталған гәзит ҡулъяҙма рәүешендә генә сыға. Баҫма Петр Беренсенең эске һәм тышҡы сәйәсәтен пропагандалауға йүнәлтелгән була, шуға күрә Төньяҡ һуғышы гәзиттең төп темаһына әүерелә. 1709 йылда батша үҙе хәрби хәбәрсе сифатында сығыш яһай — Полтава һуғышын ул бик ентекле һүрәтләй.
Ғалимдар раҫлауынса, Башҡортостандың матбуғат тарихы ла 177 йыл элек Өфөлә донъя күргән «Оренбургские губернские ведомости» рәсми баҫмаһынан башлана.
Ҡала һәм райондарҙа республика халыҡтары телдәрендә ике йөҙгә яҡын гәзит-журналдар сыға. Башҡортостандың журналистар берлегенең һәм киң мәғлүмәт сараларының эшмәкәрлеге власть менән йәмғиәт араһындағы бәйләнеште, халыҡтар араһындағы толерантлыҡты, берҙәмлекте нығытыуҙа ҙур әһәмиәткә эйә.


text:
БР Президенты республиканы интенсив юл менән үҫтерергә тәҡдим итте
Башҡортостан экстенсив үҫеш потенциалын тулыһынса тиерлек файҙаланып бөттө, тип иҫәпләй республика Президенты Рөстәм Хәмитов. Бындай хәлдә төбәк хөкүмәтенә булған хужалығында тәртип урынлаштырырға һәм яңы – интенсив – үҫеш моделен булдырырға кәрәк.
— Төп бурыстарҙың береһе бөгөн – булған ресурстарҙы һөҙөмтәле файҙаланыуҙы арттырыу, — тине Рөстәм Хәмитов, БР Дәүләт Йыйылышына Мөрәжәғәт менән сығыш яһап. — Беҙ һаҡсылыраҡ хужалар булырға тейешбеҙ. Күптән түгел Рәсәй Иҫәп палатаһы уҙған ике йылдағы республика бюджеты үтәлешен тикшереүҙе тамамланы. Асыҡланған закон боҙоуҙар күләме 20 млрд һумдан ашып китте. Шуны ғына иҫкә төшөрәм, беҙҙең йыллыҡ бюджетыбыҙ – 100 млрд һумдан аҙ ғына күберәк.
Рөстәм Хәмитов фекеренсә, иҡтисадтың һөҙөмтәлелеген күтәреү проблемаһын бер нисә чиновникты эшенән бушатып ҡына хәл итеп булмай. Башҡортостан хужа булған ресурстарҙың ҙур өлөшө хужалыҡ әйләнешендә бөтөнләй ҡатнашмай. Ерҙәрҙең яртыһынан ашыуы әлегә тиклем милек итеп теркәлмәгән.
— Ер кемдеке икәне аңлашылмай, — тине Рөстәм Хәмитов, – федерацияныҡымы, республика йәки муниципалитеттыҡымы. Тәбиғи, әгәр ер рәсми рәүештә теркәлмәгән икән, рәсми иҡтисадта ла ул файҙаланылмай.
Төбәктә урманға бәйле хәлдәр ҙә ошоға оҡшаш. Рәсми иҡтисади тормошта урман сәнәғәте юҡ һымаҡ. Ысынбарлыҡта иһә ҙур масштабта һәм бик йыш контролһеҙ урман ҡырҡыла. Был тармаҡтан ғәйәт ҙур аҡса әйләнеше күләгәлә ҡала.
Республикала дәүләт мөлкәте реестрына индерелеүсе мәғлүмәттәрҙең дөрөҫлөгөнә бәйле проблемалар ҙа бар.
— Күптән түгел беҙ был хәлдәрҙе Ер һәм мөлкәт министрлығы коллегияһында тикшерҙек, — тине Рөстәм Хәмитов. — Ысынбарлыҡтағы хаҡы алты млрд һумға еткән объекттар теркәлгәндә 60 миллионға баһалана. Янсығында күпме аҡса ятҡанын тикшергәндә, кем булһа ла үҙенә 100 тапҡырға яңылышырға ирек бирәме? Ә дәүләт активтары менән ниңә бындай хәлгә юл ҡуйыла һуң?
Башҡортостанда күпселек дәүләт унитар предприятиеларына бәйле хәлдәр ҙә ҡатмарлы тора. Улар йыш ҡына үҙҙәренең етәкселәрен байыта һәм милексеһе – дәүләткә һиҙелерлек табыш килтермәй.
— Һис шикһеҙ, мөлкәтте һәм бюджет средстволарын иҫәпкә алыу, контролдә тотоу һәм һөҙөмтәле файҙаланыуға бәйле проблемалар – бихисап, — тип иҫәпләй Башҡортостан Президенты. — Дәүләт менән идара итеүҙе бындай хәлдә ябай аҡса таратыуға ғына ҡайтарып ҡалдырыу – юғары сиктәге аҡылһыҙлыҡ.


text:
Ҡойроҡһоҙҙар
Ҡойроҡһоҙҙар (лат. Anura) — 6000-гә яҡын төрҙө берләштергән ер-һыу хайуандары[1]; тәлмәрйен, әрмәнде кеүек бөтә ер-һыу хайуандары[2]
Ҡойроҡһоҙҙарҙың боронғо вәкилдәре Урта Юра осорондаға ятҡылыҡтарҙын (≈165 млн йыл элек) билдәле. Тик әлеге һыҙаттағы ҡойроҡһоҙҙар Триас осорондағы ҡаҙып табылған ҡалдыҡтарға хас.
Хәҙерге заманда ҡойроҡһоҙҙар тропиктарҙан субарктик регионға тиклем таралған. Дымла тропик урманда күп төрҙәре тереклек итә. Ҡойроҡһоҙҙар күберәк ҡоро ерҙә йәшәй, ләкин һыу менән беләнешен юғалтмайҙар. Уларҙың тәне ҡыҫҡа һәм тәбәнәк. Баштары киң һәм кәүҙә бенән таташҡан. Муйындары һәм ҡойроҡтары юҡ. Тирелере яланғас һәм дымлы. Баштарында күҙ йомой ярылары булған ике күҙ, ике танау тишеге бар. Һауана үпкәләре һәм тире аша һулайҙар. Һыуҙа өҙөк-өҙөк хәрәкәт итәләр. Аяҡтарында йөҙөй ярылары бар. Алғы аяҡтары ҡыҫҡараҡ, йөҙгән ваҡытта тәнгә табан ҡыҫылалар. Ҡоро ерҙә артҡы аяҡтары менән һикереп-һикереп йөрөйҙәр. Улар тәүлектек теләһә ҡайһы ваҡытында актив.
Ҡойроҡһоҙ амфибиялар үрмәкселәр, ҡырмыҫҡалар, ҡыҫылылар, ер селәүсендәре, ҡоро ер һәм һыу моллюскылары, бөжәктәр менән туҡлана. Аҙыҡты күҙҙәре ярҙамында эҙләп таба. Осо торған бөжәктәрҙе аулайҙар. Табыштарын эләктерергә ваҡ тештәре һәм йәбешкәк телдәре ярҙам итә. Телдәре ауыҙҙың артҡы өлөшөнәалғы яғы менән береккән һәм ауыҙ эсендә ике ҡатлап бөкләнгән.
Ҡойроҡһоҙ ер-һыу хайуандары һыуҙа үрсей. Инә баҡалар — ыуылдырыҡ, ата баҡалар «һөт» сәсә. Ыуылдырыҡтан сыҡҡан сүмешбаш балыҡҡа оҡшаған була һәм зәңгәрһыу-йәшел һыуүҫемдәре, иң ябай төҙөлөшлө хайуандар менән туҡлана. Йылы һыуҙа 50—60 көн уҙгас һәм һалҡын һыуҙа 80-85 көндән һуң сумешбаштар кескенә бакаға әүрелә һәм һалҡын һыуҙы ташлап ҡоро ергә сыға.
Иҫкәрмәләр[үҙгәртергә | вики-тексты үҙгәртергә]
- ↑ 1,0 1,1 1,2 Ҡалып:AmphibiaDatabase
- ↑ Терминологический словарь по зоологии. Русско-башкирский и башкирско-русский (Т. Г. Баишев, 1952)
Һылтанмалар[үҙгәртергә | вики-тексты үҙгәртергә]
- Бесхвостые гады // Брокгауз һәм Ефрондың энциклопедик һүҙлеге: 86 томда (82 т. һәм 4 өҫтәмә том) — СПб., 1890—1907. (урыҫ.)
Сығанаҡ[үҙгәртергә | вики-тексты үҙгәртергә]
- "Хайваннар дөньясы : Балыклар. Җир-су хайваннары. сөйрәлүчеләр / [серия авт. һәм авт.-төз. Т. шакирова; рәссамы А. Тимер-галина]. — Казан : Татар. кит. нәшр., 2011. — 95 б. : рәс. б-н. — («Табигатькә сәяхәт» сериясе). ISBN 978-5-298-02124-1


text:
Мортаза Рәхимов республиканың көньяҡ райондарында булдыФото: Илья Золотарев
Мортаза Рәхимов республиканың көньяҡ райондарында булды
Мортаза Рәхимов республиканың көньяҡ райондарында булдыФото: Илья Золотарев
Башҡортостан Республикаһы Президенты Мортаза Рәхимов, шәмбе көнө, 1 майҙа вертолетта республиканың көньяҡ райондары биләмәләренә сыҡты. Сәфәр барышында Башҡортостан Президенты сәнәғәт һәм социаль объекттар төҙөлөшө менән танышты, райондарҙың социаль-иҡтисади үҫеше менән ҡыҙыҡһынды.
Көйөргәҙе районында республика башлығы Аҡһары ауылы эргәһендә Оло Юшатыр йылғаһында һыуһаҡлағысты төҙөү барышы менән танышты. Хәҙерге ваҡытта ер эштәре тамамланған, боҙҙан һаҡлау һәм асыҡ ташҡын һыуын йыйыу урыны өҫтөнән йәйәүлеләр өсөн күперҙең металл конструкциялары ҡуйылған. Урындағы карьерҙарҙан алынған тәбиғи таш һибеү дауам итә. Һыу сығарыу ҡоролмаларын нығытыу, объект территорияһын йәшелләндереү һәм төҙөкләндереү буйынса эштәр алып барыла. Белгестәрҙең һүҙҙәренә ҡарағанда, объектты быйыл йәй файҙаланыуға тапшырырға планлаштырыла.
Мортаза Рәхимов шулай уҡ районда Бөйөк Еңеүҙең 65 йыллығына арналған сараларға әҙерлек һәм уларҙы үткәреү мәсьәләләре, Бөйөк Ватан һуғышы ветерандарына ярҙам саралары, сәсеү кампанияһы барышы менән ҡыҙыҡһынды.
Күгәрсен районында Мортаза Рәхимов ауыл хужалығы предприятиеһы – «Тәүәкән» дәүләт унитар ауыл хужалығы предприятиеһына барҙы. Белгестәр, хужалыҡты киләсәк ауыл хужалығы предприятиеһы тип ышаныслы атарға мөмкин, тип иҫәпләй. Заманса технологияларҙы ҡулланып, бында мал һәм ҡош-ҡорт үрсетеүҙә юғары һөҙөмтәләргә өлгәшеп кенә ҡалмай, продукцияны эшкәртеүҙе лә үҙләштергәндәр. Бының өсөн хужалыҡта һөт һәм май яҙыу цехтары төҙөлгән.
Президент йәшлесә һаҡлағысты төҙөү темптарын баһаланы. Ул «Алексеевка» совхозы» дәүләт унитар ауыл хужалығы предприятиеһының йәшелсә һаҡлағысы кеүек үк буласаҡ. Бында ҡабул итеү бүлексәһе, һаҡлау, киптереү цехтары, һыуытҡыс камералар буласаҡ. Проект 250 миллион һумлыҡ тип баһалана.
Хәйбулла районында Мортаза Рәхимов «Юбилейный» карьеры менән йәнәштә «Башмедь» яуаплылығы сикләнгән йәмғиәтенең байыҡтырыу фабрикаһы төҙөлөшө менән танышты. Президентҡа, объектта бөтә төҙөлөш эштәре график буйынса алып барыла, финанслау менән проблемалар юҡ, тип хәбәр иттеләр. Предприятие етәкселеге әйтеүенсә, киләсәктә фабрика илдең тау тармағында иң ҙур предприятиеларҙың береһе буласаҡ.
Районда Башҡортостан Президенты Быҙаулыҡ йылғаһында һыуһаҡлағыс төҙөлөшөн ҡараны. Ошонда уҡ республика башлығы кәңәшмә үткәрҙе, унда артабанғы эш йүнәлештәре һәм төҙөлөштө тамамлау сроктары билдәләнде.
Бынан тыш, Президент яҙғы баҫыу эштәрен үткәреү барышы менән дә танышты. Хәҙерге ваҡытта сәсеү Хәйбулла районының бөтә хужалыҡтарында ла алып барыла.
Сибайҙа Мортаза Рәхимов Балалар ижады үҙәге бинаһын ҡараны, унда 2009 йылда бассейнын реконструкциялап, капиталь ремонт үткәрелгәйне. Ремонтҡа бюджет средстволары бүленде, Учалы тау-байыҡтырыу комбинатының Сибай филиалы ярҙам итте. Бассейн көнөнә 150 кеше ҡабул итә ала.
Мортаза Рәхимов 550 урынлыҡ трибуналар менән ябыҡ боҙ һырғалағы төҙөлөшөн ҡараны, былтыр декабрҙә икенсе сираты файҙаланыуға тапшырылған ҡала дауаханаһында булды.
Эш сәфәре барышында Мортаза Рәхимов Көньяҡ Урал яғыулыҡ-энергетика үҙәгендә лә булды. Вертолетта осоп барышлай Башҡортостан Президенты республиканың көньяҡ райондарында урынлашҡан гидротехник ҡоролмаларҙы ҡараны.
Президенттың эш сәфәрендә Хөкүмәт Премьер-министрының беренсе урынбаҫары, Башҡортостандың ауыл хужалығы министры Шамил Вахитов ҡатнашты.


text:
Фото:
Мәләүездә имамдар өсөн квалификация күтәреү курстары үтте
Фото:
Башҡортостан Республикаһы мосолмандарының Диниә назараты имамдарға Мәләүездә квалификация күтәреү курстарын үткәрҙе. Сараға Мәләүез, Көйөргәҙе, Федоровка, Күгәрсен райондарынан дин әһелдәре йыйылды.
Имамдар алдында лекциялар һәм докладтар менән БР мосолмандары Диниә назараты рәйесенең мәғариф, тышҡы һәм йәмәғәтселек менән бәйләнештәр буйынса урынбаҫары Руслан Сәйәхов, Мәрйәм Солтанова исемендәге мәҙрәсә директоры Илдар Малахов, БР мосолмандары Диниә назараты ҡарамағындағы «Хәләл» стандарты буйынса комитет етәксеһе Илгиз Абдрахманов, шулай уҡ Мысырҙан уҡытыусы Мөхәммәд Хинди шәйех сығыш яһаны.
Руслан Сәйәхов әйтеүенсә, Мәләүездә бындай курстар ағымдағы йыл башында өсөнсөгә үткәрелә. БР мосолмандары Диниә назараты Өфөгә килә алмаған алыҫ райондарҙағы имамдар өсөн күсмә курстар үткәреү практикаһын 2009 йылдың аҙағында индергән.


text:
Герберт Гувер
Ге́рберт Кларк Гу́вер (ингл. Herbert Clark Hoover, 10 август 1874 — 20 октябрь 1964) — 31-се АҠШ Президенты (1929—1933). АҠШ Республика партияһынан.
1921—1928 йылдарҙа АҠШ сауҙа серкәтибе булды. Уның алдынан Америка ярҙам администрацияһы етәксеһе.
1928 йылда Смут-Хоули тариф акты буйынса Герберт Гувер ауыл хужалығы тауарҙарына һалымды күтәреп, фермерҙарға ярҙам итергә вәғәҙә иткән була.
1930-сы йылда Президент вазифаһында Герберт Гувер Бөйөк депрессияға ҡаршы төрлө программаларҙы ғәмәлгә керетә башлай, әммә уларҙың барыһы ла тиерлек уңышһыҙлыҡа килтерә.
Хәҙерге ваҡытта уның исемен Герберт Гувер Билдинг йорто йөрөтә.


text:
Фото:
БР Сауҙа-сәнәғәт палатаһы һәм «Башҡортостан-Корея» йәмғиәте хеҙмәттәшлек тураһында килешеүгә ҡул ҡуйҙы
Фото:
Өфөлә Башҡортостандың Сауҙа-сәнәғәт палатаһы менән «Башҡортостан-Корея» дуҫлыҡ йәмғиәте араһында хеҙмәттәшлек тураһында килешеү төҙөлдө. Документҡа БР Сауҙа-сәнәғәт палатаһы президенты Юрий Пустовгаров һәм Дуҫлыҡ йәмғиәте президенты Ли Донг Вук ҡул ҡуйҙы.
Ике илдең эшҡыуарлыҡ структуралары араһында тығыҙыраҡ бәйләнештәр булдырыуға булышлыҡ итеү, хеҙмәттәшлек итеү практикаһында иҡтисади йәһәттән килешеп эш итеүҙең яңы формаларын ҡулланыу килешеүҙең төп маҡсаттары булып тора.
Яҡтар Башҡортостандың һәм Кореяның предприятиелары, ойошмалары, фирмалары һәм эшҡыуарҙарына булышлыҡ итеү өсөн хеҙмәттәшлекте үҫтерәсәк, ике яҡлы иҡтисади бәйләнештәрҙе үҫтерергә ҡамасаулаған факторҙарҙы бөтөрөүгә йүнәлтелгән берлектәге эшмәкәрлекте тикшереү өсөн даими консультациялар үткәрәсәк, тиела документ тексында.
Бәләкәй һәм урта бизнес вәкилдәре араһындағы хеҙмәттәшлекте үҫтереүгә, шулай уҡ Рәсәй һәм Корея предприятиелары араһында сауҙа-иҡтисади, фәнни-техник бәйләнештәрҙе нығытыуға айырыуса иғтибар бүленәсәк. Бынан тыш, берлектә семинар, симпозиум, конференция, эшлекле осрашыу һәм күргәҙмәләр үткәреү планлаштырыла, тип хәбәр иттеләр БР Сауҙа-сәнәғәт палатаһының матбуғат хеҙмәтенән.
Ли Донг Вук һүҙҙәренсә, киләһе йылда Корея эшҡыуарҙары Өфөлә күргәҙмә ойошторорға теләй. Юрий Пустовгаров, үҙ сиратында, Кореянан хеҙмәттәштәрен Өфөлә 2013 йылдың майында үтәсәк III «Ҙур химия» халыҡ-ара форумына саҡырҙы.


text:
Данлыҡлы башҡорт балы.
Дәминев Вадим, Ейәнсура районы Яңыбай урта дөйөм
белем биреү мәктәбенең 6-сы классы уҡыусыһы
Етәксеһе:Ҡотошова Л.И.
Башҡорт балы…Был исем бар донъяға таныш. Тик кешеләр, ғәҙәттә, өҫтәлдә ултырған балдың тәмен һәм уның ҡайҙан икәнен генә белә. Өҫтәлгә килеп ултыр-ғансы бал күпме һәм ниндәй юл үтә икән? Балдың ниндәй төрҙәре бар? Кәрәҙле бал ябай балдан нисек айырыла? Ошо һәм башҡа һорауҙарға яуап эҙләнем, аңла-тырға тырыштым. Башҡорт балының донъя кимәлендә тотҡан урыны тураһында күп нәмәләр белдем.
Теманың актуаллеге: Апитерапия- бал ҡорто ағыуы һәм умартасылыҡ продукт-тары ярҙамында дауалау- халҡыбыҙҙа борондан килгән ысул. Сипайлово биҫтә- һендә апитерапия үҙәге төҙөлдө. Был минең Башҡортостанымдың символы булған бал ҡортона, умартасылыҡҡа ҡарата оло ихтирам һәм иғтибарҙы күрһәтә. Әле кибеттәрҙә башҡорт балы матур һауыттарҙа, төрлө сорттарҙа һатыла. Ә яҡын килә-сәктә ул һәр илдең баҙарын тултырыр, тип ышанам, сөнки был өлкәлә үҙ эшен белгән, маҡсатлы шәхестәр эшләй. Халҡыбыҙҙың ҡортсолоҡ кәсебе борондан килгән һәм бер ваҡытта ла онотолмаясаҡ! Башҡорт балы бар донъяны яулаясаҡ!
Эҙләнеү эшемдең маҡсаты:
1. Ҡортсолоҡ тураһында ныҡлы өйрәнеп, үҫкәс ата –бабалар кәсебен дауам итеү;
2. Был өлкәлә үҙ асыштарымды эшләү, үҙ эшемде асыу,башҡаларҙы ла йәлеп итеү.
Эҙләнеү предметы: башҡорт балы
Эҙләнеү методтары: Гәзит-журнал материалдарын өйрәнеү,атайымдан һорашыу, умарталыҡта эшләү,Интернеттан кәрәкле мәғлүмәттәрҙе эҙләү,өйрәнеү.
Һығымталар: — башҡорт балының тарихын, төрҙәрен, ҡулланылышын, файҙаһын яҡшыраҡ белдем,һығымталар яһаным;
— был өлкәлә ҡыҙыҡһыныуым арта төштө.
— киләсәктә ,һис шикһеҙ, ҡортсолоҡ менән шөғөлләнәсәкмен.
Маҡсатыма ярашлы ошо тема өҫтөндә ныҡлап эҙләнәм, өйрәнәм,эшләйәсәкмен.
Эшләнәһе эштәрем алда әле…
Был теманы өйрәнеү өсөн мин күп эҙләндем, гәзит- журналдар уҡыным, атайымдан һораштым. Атайым ҡорт ҡарағанда бәләкәйҙән уның янында булыуым да файҙалы булды.
Маҡсатыма ярашлы өйрәнәһе, эшләйһе эштәрем алда әле…
Маҡсатым:
1. Ҡортсолоҡ тураһында ныҡлы өйрәнеп, үҫкәс ата –бабалар кәсебен дауам итеү;
2. Был өлкәлә үҙ асыштарымды эшләү, үҙ эшемде асыу.
Һеҙҙең иғтибарығыҙға эҙләнеү эшемдең йөкмәткеһе-экранда Башҡорт халҡы борондан ҡортсолоҡ шөғөлө менән дан тотҡан.Нисәмә быуаттар буйы нисек кенә үҙгәрһә лә ата –бабаларыбыҙ ҡортсолоҡ кәсебен юғалтмаған «Ҡортсолоҡ кәсебендә башҡорттарға тиңләшеүсе халыҡ юҡтыр,» — тип яҙып ҡалдырғандар.Бөтмәҫ-төкәнмәҫ донья һынауҙары аша үтеп был кәсепте һаҡлай, хата беҙҙең быуынға еткерә алғандар.
Балдың файҙаһын тәүтормош кешеләре үк белгән . Улар ҡорт ояһын табып нектарын тәмләп ҡарағас, балды йыя башлағандар,балдың файҙаһын һиҙгәс, дауалауҙа ҡуллана башлағандар.
Египетта балды аҙыҡты консервалауҙа ҡулланғандар. Бигерәктә алыҫ походта,косметикала, ауырыуҙарҙы дауалауҙа ҡулланғандар.
Һиндостанда балды йылан ағыуына ҡаршы ҡулланғандар.
Грецияла ла балды яҡшы белгәндәр һәм киң ҡулланғандар. Александр Македонский үлгәс, уның тәне боҙолмаһын өсөн, балға һалып(йәйҙең эҫе көндәрендә) Александрия ҡалаһына алып барғандар(2500км).
Ҡытайҙа ла балды дарыу итеп ҡулланғандар:эске органдарҙы дауалаған-дар,температураны төшөргәндәр,хәлһеҙ кешеләрҙе дауалағандар.Балды күп ҡулланған кешеләр йәшәргән һәм оҙаҡ йәшәгән.
Япондар балды тәбиғи продукттың короле тип атағандар.Улар ҙа балды дауалауҙа киң ҡулланғандар.
Япониялағы Хиросима һәм Нагасаки ҡалаларына атом һөжүменән һуң,
япон ғалимдары халҡына бал ашарға тәҡдим иткәндәр. Япониялағы һәр уҡыусы хөкүмәт тарафынан көн һайын бер ҡалаҡ бал ашай.Японияла егәрле бөжәккә- ҡортҡа һәйкәл ҡуйылған. Ундай һәйкәл Польшала ла бар.
Боронғо Римдә гладиаторҙар үлемесле көрәшкә сығыр алдынан бал ашағандар. Ул хәҙер ҙә космонавтарҙың һәм спортсмендарҙың рационына инә. Балда В1,В2 ,В3, В6,С, К, Е, А витаминдары бар. Кешегә В һәм С витаминдары етешмәһә,төрлө ауырыуҙар килеп сыға: йөрәк һәм ҡан тамыры,нерва системалары.Шулай уҡ хәлһеҙлек, баш ауыртыуы, йөрәк ауыртыуы булырға мөмкин.
Йүкә балы- иң сифатлы бал тип һанала, аҡһыл һарғылт төҫтә була. Ул бик файҙалы.
Балалар аҙығында балдың әһәмиәте бик ҙур.
Беҙҙең эраға тиклем 900 йыл элек гректар һәм германдар балаларҙы ашатыу өсөн балды, һөттө, иретелгән майҙы ҡушып ашатҡандар, яңы тыуған баланың ауыҙына бер нисә тамсы бал тамыҙғандар. Балды ҡулланыу кальций һәм магнийҙы үҙләштерергә ярҙам иткән, баланың һөйәген нығытҡан.
Боронғо Египетта балды мәктәптәрҙә биргәндәр һәм бал ашаған уҡыусылар физик һәм аҡыл яғынан үҫешкән, талантлы булғандар.
Кәрәҙ — ул балға тәбиғәт тарафынан бирелгән һауыт. Һауыты менән ҡуша балды ашап була.Балауыҙҙы оҙаҡ итеп сәйнәргә кәрәк,айырыуса ҡара икмәк менән ашау файҙалы. Кәрәҙле бал туңмай, йылдар буйы яҡшы һаҡлана. Ул бал таҙа, уны хатта ҡайнаған һыу менән ҡатыштырып күҙгә тамыҙырға була.
Башҡорт балы донъя кимәлендә лә ҙур урын биләй.
Башҡорт балы- күп һанлы йәрминкәләр һәм күргәҙмәләр еңеүсеһе.
Беренсе тапҡыр башҡорт балы 1900 йылда Францияла Бөтә Донъя Париж йәрминкәһендә алтын миҙал менән бүләкләнә.
— 1961 йылда Эрфурт ҡалаһында ( Германия) – алтын миҙал;
— 1965 йылда Бухарест ҡалаһында( Румыния) XX Халыҡ- ара Апимондия конгресында көмөш миҙал;
— 1971 йылда Мәскәү ҡалаһында XXIII Халыҡ-ара Апимондия конгресында алтын миҙал;
-2002 йылда Берлинда « Йәшел аҙна» күргәҙмәһендә юғары награда;
-2001-2004 йылда Санкт-Петербургта «Рәсәй фермеры» -« Агрогусь»
күргәҙмә-йәрминкәһендә юғары награда яулай.
-2009 йылда Башҡортостандың Ете мөғжизәһенең береһе булды.
Беҙҙең ғаилә умартасылыҡ менән шөғөлләнә. 10-15 июлдә ҡорттоң балын ҡыуа башлайбыҙ, сөнки ул ваҡытта
йүкә сәскә ата. Беҙҙең Яңыбайҙа балдың ике төрө була: йүкә балы тәмлерәк, ә сәскә балы файҙалыраҡ. Йәйҙең бер айын көндөҙ умарталар янында йөрөп үткәрәм . Атайым эшкә киткәндә, мин айырағн ҡортто тотоп тәгәскә бикләйем дә һалҡын урынға ултыртам. Ярты көндәй һалҡында ултырған күсте икенсе умартаға ултыртырға ярай. Бал ҡыуып алғас,ҡорттарҙы ҡышҡылыҡҡа әҙерләйбеҙ.
Ҡар иреп бөткәс, ҡорттарҙы сығарып осорабыҙ. Миңә ҡорт ҡарау бик оҡшай, үҫкәс мин күп итеп ҡорт тотасаҡмын. Ул кәсеп менән минең ҡартайҙарым да,уларҙың атайҙары ла шөғөлләнгән. Хәҙер мин атайымдан умартасылыҡ серҙәрен өйрәнәм.Минең алты шәхси умартам бар. Был шөғөл -өҫтәлмә аҡса эшләп, ғаиләбеҙҙең матди хәлен яҡшыртыуҙа отошло кәсеп. Мин дә был һөнәрҙе өҫтәлмә шөғөл итеп аласаҡмын.
Шулай итеп, мин ҡорттарҙың, балдың файҙаһын өйрәндем, белгән- өйрәнгәндәремде эҙләнеү эше итеп башҡарҙым. Был кәсеп нәҫелебеҙҙән килә, минең дә ҡыҙыҡһыныуым ҙур, киләсәктә лә дауам итеүселәр булыр, тип ышандырам. Теләгем: был кәсеп менән шөғөлләнеүселәр күберәк булһын ине!
Иғтибарығыҙ өсөн ҙур рәхмәт!


text:
Донъя операһы йондоҙҙары Барбара Фриттоли, Асҡар һәм Илдар Абдразаҡовтар үҙҙәренең ижади проекттары хаҡында һөйләнеФото: Олег Яровиков
Донъя операһы йондоҙҙары Барбара Фриттоли, Асҡар һәм Илдар Абдразаҡовтар үҙҙәренең ижади проекттары хаҡында һөйләне
Донъя операһы йондоҙҙары Барбара Фриттоли, Асҡар һәм Илдар Абдразаҡовтар үҙҙәренең ижади проекттары хаҡында һөйләнеФото: Олег Яровиков
ӨФӨ, 2014 йыл, 16 декабрь. /«Башинформ» мәғлүмәт агентлығы, Ләйлә Аралбаева/.
Конгресс-холда донъя операһы йондоҙҙары — Барбара Фриттоли (Италия) һәм Башҡортостандың халыҡ артистары Асҡар һәм Илдар Абдразаҡовтар менән берлектә матбуғат конференцияһы уҙҙы. Һүҙ күп һанлы ижади проекттар һәм Өфөлә үтәсәк концерттар тураһында барҙы.
Декабрҙә артистар тыуған ҡалаһында сығыш яһаясаҡ: 17 декабрҙә Конгресс-холда атаһының, легендар башҡорт кинорежиссеры Әмир Абдразаҡовтың Хәтер кисәһендә, 28 декабрҙә — БР Милли симфоник оркестры менән «Башҡортостан» дәүләт концерт залында.
Концерт һәм гастролдәрҙән тыш, ағалы-ҡустылы Абдразаҡовтар төрлө ижади проекттарҙа әүҙем ҡатнаша. Илдар Абдразаҡов «Елки 1914» фильмында Баринды уйнаған. Асҡар Абдразаҡов Беренсе каналдың нәфис фильмында йырсы ролен башҡарған. Уның исемен әлегә сер итеп тота.
Бөгөн ағалы-ҡустылы Абдразаҡовтар яратҡан педагогтары, Өфө сәнғәт академияһы профессоры Миләүшә Мортазина менән осрашасаҡ. 25 декабрҙә уҡыу йортонда улар студенттар өсөн оҫталы дәрестәре үткәрә.


text:
Башҡортостанда «Ата-әсәләр ҡаһарманлығы» миҙалы булдырыласаҡФото: Андрей Старостин
Башҡортостанда «Ата-әсәләр ҡаһарманлығы» миҙалы булдырыласаҡ
Башҡортостанда «Ата-әсәләр ҡаһарманлығы» миҙалы булдырыласаҡФото: Андрей Старостин
Башҡортостанда «Ата-әсәләр ҡаһарманлығы» миҙалын булдырыу – «Башҡортостан Республикаһының дәүләт наградалары һәм маҡтаулы исемдәре тураһында»ғы закондың 2-се статьяһына үҙгәрештәр индереү тураһындағы ярашлы закон проекты БР Хөкүмәте ултырышында шаршамбы, 11 июндә, тикшерелде.
Закон проекты «Ата-әсәләр ҡаһарманлығы» миҙалы менән, үҙ ҡаҙаныштары менән Башҡортостанды данлаған, балаларҙы тәрбиәләгән ата-әсәләрҙе бүләкләүҙе ҡарай. Ҡаҙаныштар спортта ғына түгел, ижадта ла, хәрби хеҙмәттә лә булыуы мөмкин, шулай уҡ ғәҙәти тормоштағы батырлыҡтар ҙа билдәләнәсәк.
Бынан тыш, ун йылдан ашыу өс һәм унан күберәк ғәрип бала тәрбиәләүсе ғаиләләр миҙал менән бүләкләнәсәк.
— Был башланғысты хупларға кәрәк, беҙҙә бындай наградаға лайыҡлы ғаиләләр бик күп, — тине республика башлығы Рөстәм Хәмитов. — Бер аҙна элек Рәсәй Президенты Балтас районынан Хәйҙәршиндар ғаиләһенә «Ата-әсәләр даны» орденын тапшырҙы. Улар менән тағы бер ҡат осрашып был награда менән ҡотлаясаҡбыҙ. Бынан тыш, республика исеменән «Газель» микроавтобусын тапшырасаҡбыҙ. Республиканың бындай кеүек күп ғаиләләре менән ғорурлана алыуы бик яҡшы. Яңы миҙалды булдырыу идеяһын тағы бер ҡат хуплаһым килә. Бындай ҡарар ҡабул итеүҙә шикләнеүселәр юҡтыр тип уйлайым.
Республика Хөкүмәте Премьер-министры урынбаҫары Лилиә Ғүмәрованың әйтеүе буйынса, был награда күпләп тапшырылмаясаҡ. Йылына унлаған ғаиләне бүләкләү планлаштырыла, ата-әсәләрҙең береһе 100 мең һум күләмендә аҡсалата бүләк аласаҡ. «Ата-әсәләр ҡаһарманлығы» миҙалын Халыҡ-ара ғаилә көнөндә, 15 майҙа, тапшырасаҡтар.
Закон проекты эшләнеп бөтөп июнь аҙағына Башҡортостан Дәүләт Йыйылышы депутаттарына ҡарауға тәҡдим ителәсәк.


text:
Көнсығыш илдәре компаниялары менән иҡтисади бәйләнештәр булдырыу зарур, тип иҫәпләй Башҡортостан Президенты
Предприятиелар төҙөгәндә Башҡортостан йыш ҡына Көнбайыш технологияларына таяна.
— Шул уҡ ваҡытта бөгөн донъяның иҡтисади үҫешенә Көнсығыш ныҡ ҡына йоғонто яһай, — тип билдәләне Башҡортостан Президенты Рөстәм Хәмитов, «Вести – Башкортостан. События недели» тапшырыуында республика халҡының һорауҙарына яуап биреп. – Беҙгә Көньяҡ Көнсығыш, Урта Көнсығыш һәм Азия компаниялары менән тығыҙыраҡ эшләргә кәрәк.
Республика Президенты Шанхай хеҙмәттәшлек ойошмаһы һәм БРИКС илдәренең саммиттарына әҙерлек сиктәрендә төбәктә бындай эштең башланыуын һыҙыҡ өҫтөнә алды.
— Республика өсөн яҡшы мөмкинлек асыла – ул был халыҡ-ара ойошмаларға ингән илдәргә үҙе хаҡында һөйләй ала, — тип иҫәпләй төбәк башлығы. – Был илдәрҙең бизнесы менән иҡтисади бәйләнештәр булдырырға тейешбеҙ. Республикабыҙ бындай мөмкинлекте ҡулынан ысҡындырырға тейеш түгел.
Рөстәм Хәмитов билдәләүенсә, йылдам үҫеш йәһәтенән «технологиялары булған Көнбайыш та, һәм үҙенең философияһы булған Көнсығыш та беҙҙең өсөн яҡшы».


text:
Өфөләге мәшғүллек үҙәге хеҙмәттәренән бер аҙнала 2000 кеше файҙаланған
Ике меңдән ашыу кеше был аҙнала Өфөләге мәшғүллек үҙәге хеҙмәттәренән файҙаланған. Хәтерегеҙгә төшөрәйек, дәүләт мәшғүллек хеҙмәте бөтә хеҙмәттәрҙе лә бушлай күрһәтә.
«Башинформ» агентлығына Өфөнөң Халыҡты эш менән тәьмин итеү үҙәгенән хәбәр итеүҙәренсә, 27 февралдән 2 мартҡа тиклем 400-ҙән ашыу кеше ҡалалағы хеҙмәт биржаһы ярҙамында эшкә урынлашыу мөмкинлеге алған. Уларҙың 200-ҙән ашыуы мәғлүмәттәр базаһынан һайлап алынған. Тағы шул самаһы эш эҙләүсе эш биреүселәр менән осрашып, әңгәмәләшеү үткәндән һуң эшкә саҡырылған.
Эшһеҙ граждандар араһынан тағы 60-лаған кеше был аҙнала хеҙмәт баҙарында талап ителгән һөнәрҙәргә уҡырға ебәрелгән.


text:
Аграрийҙар өсөн яғыулыҡ-майлау материалдарына хаҡтарҙы кәметеү тураһында килешеүгә ҡул ҡуйылды
Башҡортостан Хөкүмәте менән «Башнефть» акционерҙар нефть компанияһы» асыҡ акционерҙар йәмғиәте араһында 2011 йылда республика ауыл хужалығы тауар етештереүселәренә һатыласаҡ яғыулыҡ — майлау материалдарының айырым төрҙәренә хаҡтарҙы кәметеү йәки арттырмай тотоп тороу тураһында килешеүгә ҡул ҡуйылды. Документҡа БР Хөкүмәте вице-премьеры, ауыл хужалығы министры Эрнст Исаев һәм «Башнефть» акционерҙар нефть компанияһы» асыҡ акционерҙар йәмғиәте президенты Виктор Хорошавцев ҡул ҡуйҙы.
БР Ауыл хужалығы министрлығының матбуғат хеҙмәте мәғлүмәте буйынса, уның арҡаһында республиканың ауыл хужалығы эшсәндәре 2011 йылдағы ауыл хужалығы эштәрен үткәреүгә яғыулыҡ-майлау материалдары менән кәметелгән хаҡтар буйынса тәьмин ителәсәк.
2011 йылда ауыл хужалығы эшсәндәрен яғыулыҡ-майлау материалдары менән тәьмин итеү күләме РФ Ауыл хужалығы министрлығы һәм РФ Энергетика министрлығы менән һөйләшеп килешеү буйынса билдәләнгән. 84,11 мең тонна дизель яғыулығы, 6,33 мең тонна «Нормаль» — 80 маркалы автобензин льготалы хаҡтар буйынса һатыласаҡ.
Республика Хөкүмәте ауыл хужалығы тауар етештереүселәре – кәметелгән хаҡтар менән яғыулыҡ-майлау материалдары алыусыларҙың исемлеген әҙерләп бирәсәк. Яғыулыҡ-майлау материалдары ауыл хужалығы эштәрен үткәреүгә генә тотонолорға тейеш.
Кәметеүҙе иҫәпкә алып нефть продукттарының хаҡы түбәндәгесә торасаҡ: дизель яғыулығы — бер тоннаға 15750 һум, Нормаль-80 маркалы автобензин – 19440 һум.


text:
Башҡортостан хужалыҡтары импортты алыштырыу юлдарын барлай
Башҡортостан хужалыҡтары импортты алыштырыу юлдарын барлай.
Ситтән индерелгән аҙыҡ урынына республиканың теплица комплекстарында үҫтерелгән сифатлы йәшелсә һатып алыусыларҙа ла яҡлау таба. Ә бына райондар агросәнәғәттең был тармағындағы үҙгәрештәргә әҙерме. Тәүлек әйләнәһенә туҡтауһыҙ эш. Районда Голланд технологияһына ҡоролған теплица эшмәкәрлеге менән хәҙер Башҡортостан ғына түгел, ә күрше төбәктәрҙең сауҙа селтәрҙәре лә ныҡлап ҡыҙыҡһына. Сифатлы һәм экологик яҡтан сифатлы тауар – бөгөн республика йәшелсәселәре ошо юҫыҡта эшләргә тырыша. Бының өсөн шарттар ҙа бар, ә мөмкинлектәр иһә заман талаптарын ҡәнәғәтләндерә ала. Тырыш хеҙмәттең һөҙөмтәһе лә бар. 4 ярым гектарҙан, көнөнә 30 тоннаға яҡын уңыш йыйыла. Йәшелсә үҫтереүселәр күләмгә түгел, сифатҡа иғтибар бирә. Тауар боҙолоп өлгөрмәй, шунда уҡ ҡулланыусыларға ебәрелә. «Бүздәк» теплица комплексының ситтән индерелгән продукцияны алмаштырыу йәһәтенән мөмкинлектәре ҙур. Әле бында ҡыяр үҫтереүсе 3 объект эшләй, 4-се комплекс төҙөлә. Тағы ла бер теплицаны киләһе йыл сафҡа индереү күҙаллана. Башҡортостанда алдағы йылдарҙа теплица хужалыҡтары майҙаны тағы ла артасаҡ. Көнбайын манкциялары менән файҙаланып ҡалырға кәрәк ти, йәшелсә үҫтереүселәр.


text:
Төбәктә алимент фонды барлыҡҡа килеүе ихтимал
Башҡортостанда алименттарҙы түләмәү мәсьәләһе махсус фондтар ойоштороу юлы менән хәл ителәсәк. Бындай инициативаны Дәүләт Думаһы депутаттары тәҡдим итте. Бәлиғ булмағандарҙың милек хоҡуҡтарын яҡлау өлкәһендә ҡануниәтте камиллаштырыуға йүнәлтелгән закон проекты бөгөн, 14 майҙа, БР Дәүләт Йыйылышының бюджет, һалым, инвестиция сәйәсәте һәм территориаль үҫеш буйынса комитеты ултырышында тикшерелде.
Комитет рәйесе Рузалия Хисмәтуллина хәбәр итеүенсә, алимент фонды ата-әсә бурыстарын тейешенсә үтәмәүгә яҙылған административ штрафтар иҫәбенә тулыланасаҡ.
Фонд аҡсалары шулай уҡ намыҫһыҙ бурыслы кешене эҙләү ваҡытында ғаиләләргә пособие формаһында билдәләнгән сумманы түләүгә барасаҡ тик күҙаллана. Ул табылғас та был түләүҙәрҙе тулы күләмдә ҡайтарасаҡ.
Быға оҡшаш ведомстволар сит илдәрҙә бар һәм ике мөһим миссияны башҡара – балаларҙы ҡарауға аҡса түләй һәм туранан-тура түләмәүселәрҙе эҙләй.
Алимент фондын ойошторорға 2011 йылда Дәүләт Думаһы депутаты Елена Николаева тәҡдим итә.


text:
Башҡорт театры Ҡазанда төрки телле театрҙарҙың «Науруз» фестивалендә сығыш яһай
ӨФӨ, 2015 йыл, 3 июнь. /«Башинформ» мәғлүмәт агентлығы, Ләйлә Аралбаева/.
Бөгөн Мәжит Ғафури исемендәге Башҡорт дәүләт академия драма театры төрки телле театрҙарҙың «Науруз» халыҡ-ара фестивалендә ҡатнашыу өсөн Ҡазанға юлланды. Кесаҙна, 4 июндә, улар Ғәлиәскәр Камал исемендәге театр сәхнәһендә Мәжит Ғафуриҙың «Ҡара йөҙҙәр» спектакле менән сығыш яһай. Спектаклдең режиссеры — Айрат Абушахманов, инсценировка авторы — Шәүрә Ғилманова, рәссамы — Альберт Нестеров, композиторы — Илшат Яхин. Спектакль киске сәғәт 8-ҙә башлана.
Былтыр көҙ Башҡорт драма театрында «Ҡара йөҙҙәр» спектакленең премьераһы булды. Иҫегеҙгә төшөрәбеҙ, тамашасылар ваҡиғалар барышын залдан түгел, ә сәхнәнән күҙәтте.
«Ҡазанда спектакль ҙур сәхнәгә яраҡлаштырып күрһәтеләсәк, — тип хәбәр итте театрҙың художество етәксеһе ярҙамсыһы Зилә Сәғәҙиева. — Сөнки фестивалгә килгән тамашасыларҙы сәхнәгә һыйҙырыу мөмкин түгел. Ҡазан сәхнәһе лә техник яҡтан беҙҙекенән айырыла, шуға күрә тамаша сәхнәлә генә бара».
Ғәлимә ролен Гөлнара Ҡаҙаҡбаева башҡара, тамашала Илһөйәр Ғизетдинова, Хөрмәтулла Үтәшев, Артур Кәбиров, Тәнзилә Хисамова, Рәүис Заһитов, Гөлнара Әмирова, Ирек Булатов һәм башҡа актерҙар ҡатнаша.
Һуңынан спектаклде театр тәнҡитселәре баһалаясаҡ.
«Науруз» фестивалендә Ҡаҙағстан, Ҡырғыҙстан, Төркиә, Азербайжан, Рәсәй, Үзбәкстандан килгән коллективтарҙың 17 сәхнә әҫәре күрһәтелә. Спектаклдәрҙе Ғ.Камал, В.Качалов, К.Тинчурин исемендәге театрҙа, Йәш тамашасылар театрында ҡарарға була.


text:
339 белгес кадастр инженеры аттестатын алды
Башҡортостанда кадастр инженеры аттестатын алыуға дәғүә итеүселәрҙең тағы бер төркөмө имтихан тотто. Аттестация Росреестрҙың БР буйынса идаралығы, БР буйынса Ер кадастр палатаһы менән берлектә БР Ер һәм мөлкәт мөнәсәбәттәре министрлығы менән үткәрелде.
Квалификация имтиханы йомғаҡтары буйынса 11 дәғүәсенең бишәүһе һынауҙы уңышлы үтеп, аттестат алды.
Башҡортостан буйынса Ер кадастр палатаһынан хәбәр итеүҙәренсә, 15 мартҡа ҡарата республиканың 540 белгесе аттестацияла ҡатнашҡан. Шуларҙың 339-ы имтиханды уңышлы тапшырған.


text:
Фукусима (префектура)
Фукусима - Японияның Тохоку регионында урынлашҡан префектура. Үҙәге - Фукусима ҡалаһы.
Йөкмәткеһе
География[үҙгәртергә | вики-тексты үҙгәртергә]
Префектура тауҙар менән өс регионға бүленгән — Айдзу, Накадори һәм Хакадори. Айдзула урғылыусы Бандай вулканы (1819 м) булған таулы ландшафт, Накадори ауыл хужалығы ҡаҙаныштары менән дан тота, , ә Хамадори ике клан араһындағы оҙайлы һуғыш менән билдәле.
Административ-территориаль бәленеше[үҙгәртергә | вики-тексты үҙгәртергә]
Фукусимала 13 ҡала һәм 13 өйәҙ (31 ҡасаба һәм 15 ауыл).
Ҡалалар[үҙгәртергә | вики-тексты үҙгәртергә]
Префектура ҡалалары исемлеге:
2011 йылда атом электростанцияһындағы авариянан һуң Фокусима иң билдәле ҡала.
Өйәҙҙәр[үҙгәртергә | вики-тексты үҙгәртергә]
Ҡасабалар һәм ауылдар:
2011 йылдың 11 мартындағы ер тетрәү[үҙгәртергә | вики-тексты үҙгәртергә]
Мияги префектураһы ярҙары буйында, Токионан 373 километрах төньяҡ-көнсығышта 8,9 магнитудалы иң көслө ер тетрәүҙәрҙен береһе булды. Үҙәге 24 километр тәрәнлектә урынлашҡан. Беренсе һелкенеүҙән һуң 6,0 магнитудалы тағы бер нисә һелкенеү булды. Япония властары АЭС районында ғәҙәттән тыш хәл режимы иғлан итте. 2011 йылдың 12 мартындағы АЭС-тағы шартлау нәтижәһендә блоктыҡ стена һәм түшәме емерелә. Япония хөкүмәте АЭС тирәләй эвакуациялау зонаһын 10 километрға киңәйтте.[1]
Символика[үҙгәртергә | вики-тексты үҙгәртергә]
Префекткраның эмблемаһы һәм флагы 1968 йылдың 23 октябрендә ҡабул ителә. Эмблема − хирагана «фу» (япон. ふ), йәғни префектураның беренсе ижегенең стилләштерелгән символы. Флаг – гәрәбә төҫөндәге фонда аҡ эмблема.[2].
1955 йылда префектура сәскәһе итеп рододендрон сәскәһен һайлайҙар. Ағас – һоро ҡарама (28 сентябрь 1966), ҡош — япон себен турғайы (1965)[3].
Иҫкермеләр[үҙгәртергә | вики-тексты үҙгәртергә]
- ↑ На АЭС в Японии прогремел взрыв :: Землетрясения в Японии :: Top.rbc.ru
- ↑ 福島県章及び福島県旗 (jp). Fukushima Prefecture. 17 июнь 2010 тикшерелгән.
- ↑ 全国知事会ホームページ (jp). National Governors' Association. Тәүге сығанаҡтан архивланған 17 февраль 2012. 17 июнь 2010 тикшерелгән.
Һылтанмалар[үҙгәртергә | вики-тексты үҙгәртергә]
- Викиһаҡлағыста Фукусима темаһы буйынса медиафайлдар бар
- Официальный сайт (яп.)
- ФУКУСИМА // Япония от А до Я. Популярная иллюстрированная энциклопедия. (CD-ROM) — М.: Directmedia Publishing, «Япония сегодня», 2008. — ISBN 978-5-94865-190-3.
- Фукусима (префектура в Японии) — Ҙур совет энциклопедияһында мәҡәлә


text:
Милиция автопаркын яңы машиналар тулыландырҙыФото: Олег Яровиков
Милиция автопаркын яңы машиналар тулыландырҙы
Милиция автопаркын яңы машиналар тулыландырҙыФото: Олег Яровиков
Башҡортостан Республикаһы буйынса Эске эштәр министрлығының махсус техника автопаркы яңы автомобилдәр менән тулыланды. БР буйынса Эске эштәр министрлығы коллегияһының киңәйтелгән ултырышы башланыр алдынан министрлыҡ алдындағы майҙанда Рәсәй Эске эштәр министрлығының Тыл департаменты начальнигы Владимир Лукьянов республика милицияһы ведомствоһына 10 машина һәм «БТР-80» бронетранспортеры тапшырҙы.
— Рәсәй Эске эштәр министрлығы етәкселеге йәмәғәт тәртибен, оператив тотороҡлолоҡто тәьмин итеү, матди-техник базаны нығытыу йәһәтенән Башҡортостан милицияһы эшен ыңғай баһалай, – тип айырып билдәләне департамент начальнигы. – Шуға күрә өлгәшелгән һөҙөмтәләрҙе иҫәпкә алып, 2009 йылда бүленгән машиналарға өҫтәп ошо транспортты тапшырырға ҡарар ителде. Беҙ, был һеҙгә артабан да эшмәкәрлек һөҙөмтәләрен яҡшыртырға ярҙам итер, тип ышанабыҙ.
Үҙ сиратында, БР буйынса эске эштәр министры Игорь Алешин республика милиция ведомствоһы коллективы исеменән Рәсәй Эске эштәр министрлығына күрһәтелгән ярҙам һәм оператив-хеҙмәт эшмәкәрлеген юғары баһалаған өсөн рәхмәт белдерҙе.
БР буйынса Эске эштәр министрлығы коллегияһының 15-16 ғинуарҙа үтәсәк киңәйтелгән ултырышы тамамланғандан һуң яңы автомобилдәрҙе республика ҡалаларына һәм райондарына бүләсәктәр. «УАЗ» автомашиналары, микроавтобус һәм «ЗИЛ» базаһында ҡулға алынғандарҙы ташыу өсөн машина ҡала һәм район эске эштәр бүлектәренең дежур частары, конвой хеҙмәте өсөн тәғәйенләнгән, ә «БТР-80» бронетранспортеры ОМОН-ға ебәреләсәк.
Хәҙерге ваҡытта бөтәһе Рәсәй эске эштәр органдары ҡарамағында 30-лап төрлө модификациялы автомобилдәр иҫәпләнә, улар дәүләт оборона заказы сиктәрендә конкурс нигеҙендә һатып алына. 2009 йылда Башҡортостанға 120-ләп автомашина бүленде, ә быйыл, Владимир Лукьянов әйтеүенсә, 200-гә яҡын техника берәмеге тапшырырға планлаштырыла.


text:
Өфөлә Фән һәм техника өлкәһендәге дәүләт республика йәштәр премиялары тапшырыласаҡ
Шаршамбы, 2 ноябрҙә, Башҡортостан Республикаһы Хөкүмәте Йортонда Фән һәм техника өлкәһендәге дәүләт республика йәштәр премияларын тапшырыу тантанаһы үтәсәк.
Лауреаттарҙы Башҡортостан Республикаһы Хөкүмәте Премьер-министры Азамат Илембәтов, БР Хөкүмәте вице-премьеры Зөһрә Рәхмәтуллина, БР йәштәр сәйәсәте һәм спорт министры Александр Никерин, комиссия ағзалары һәм яҡын туғандары ҡотлаясаҡ.
Дәүләт премиялары Башҡортостандың фәнни потенциялын үҫтереү, иң һәләтле йәш ғалимдарҙы асыҡлау һәм уларҙы дәртләндереү маҡсатында 2002 йылдан башлап бирелә.
Быйыл Фән һәм техника өлкәһендәге дәүләт республика йәштәр премияларына дәғүә итеүгә Башҡортостандың төрлө ҡалалары һәм райондарынан 55 эш тәҡдим ителгән. Шуларҙан 21 эш — гуманитар, 20-һе – тәбиғи һәм 14-е – техник фәндәр өлкәһендә.
Дәүләт премияһы ғалимдар хеҙмәтенең юғары баһаһы булып тора. Премия булдырылғандан алып уға 15 йәш ғалим һәм туғыҙ ғилми коллектив лайыҡ булған.


text:
Рөстәм Хәмитов Түбәнге Камала булды
22 сентябрҙә Татарстанға рәсми визиты сиктәрендә Башҡортостан Президенты Рөстәм Хәмитов Түбәнге Кама ҡалаһында булды, унда «ТАНЕКО» асыҡ акционерҙар йәмғиәтенең нефть эшкәртеү һәм нефть химияһы заводтары комплексын төҙөү барышы менән танышты, тип хәбәр итә республика башлығының матбуғат хеҙмәте.
Комплекс йылына 7 млн тонна нефть эшкәртеүгә иҫәпләнгән һәм 18 төрҙәге продукция етештерәсәк. Улар араһында мотор яғыулығы, терефталь кислота һәм полиэтилентерефталат бар. Комплекс төҙөлөшөнә 200 млрд һум самаһы аҡса һалынған. Әлеге ваҡытта ҡорамалдарҙы комплекслы һынап ҡарау һәм файҙаланыуға тапшырыуға әҙерлек эштәре алып барыла.


text:
Шәһит Хоҙайбирҙин исемендәге премияға дәғүә итеүселәрҙән эштәр ҡабул ителә
Башҡортостан Республикаһы Хөкүмәте ҡарамағындағы Шәһит Хоҙайбирҙин исемендәге премияны тапшырыу буйынса комиссияһы премияға дәғүә итеүселәрҙән документтар ҡабул ителеүе тураһында иғлан итте. Положениеға ярашлы, премиялар 2011 йылдың сентябренән 2012 йылдың авгусына тиклемге осорҙа донъя күргән журналистика өлкәһендәге иң яҡшы әҫәрҙәр өсөн журналистарға, шулай уҡ журналистар коллективтарына бирелә.
Комиссияға ҡарауға ебәрелгән әҫәрҙәргә республика, Рәсәй йәки сит ил баҫмаларында йәки электрон киң мәғлүмәт сараларында баҫтырылған, айырым китап итеп нәшер ителгән репортаждар, очерктар, документаль повестар һәм публицистик мәҡәләләр; теле- һәм радиотапшырыуҙар; фотоһүрәттәр серияһы инә.
Материалдарҙа замандаштарҙың образы, милли мәҙәниәттәр байлығы һәм халыҡтар дуҫлығы темаһы, йәмғиәттәге тыныслыҡ һәм татыулыҡ мәсьәләһе, Башҡортостандың социаль-иҡтисади үҫеше сағылдырылырға тейеш.
Премияға дәғүә итеүгә әҫәрҙәр БР Журналистар союзы, айырым авторҙар, гәзит һәм журнал редакциялары, теле- һәм радиостудиялар, мәғлүмәт агентлыҡтары һәм башҡа төрлө ижади коллективтар менән күрһәтелә.
Республиканың Журналистар союзынан хәбәр итеүҙәренсә, материалдар иҫәбе сикләнмәй, фотоһүрәттәр серияһы кәмендә биш фоторәсемдән торорға тейеш.
Дәғүәселәрҙең эштәре ағымдағы йылдың 1 сентябренә тиклем 450079, Өфө, Октябрҙең 50 йыллығы, 13, БР Журналистар союзы, 1007-се офис (Матбуғат йортоноң 10-сы ҡаты) адресы буйынса ҡабул ителә. Телефон (факс): (347) 276-42-66.


text:
Ҡырмыҫҡалы районында почтальонды үлтереүселәр ҡулға алынды
Ҡырмыҫҡалы районында почтальонды үлтереүселәр ҡулға алынды.
Уларҙың береһе Стәрлетамаҡ, икенсеһе-Ауырғазы районында йәшәй. Улар аҡсаларҙың бер өлөшөн кире ҡайтарған. Быға тиклем дәүләт хеҙмәт инспекцияһы почтальонды үлтереүҙе хеҙмәт урынындағы бәхетһеҙ осраҡ тип тапҡайны. Иҫегеҙгә төшөрәбеҙ, өс почтальон Ибраһим станцияһына пенсия таратырға килә. Аҡсаларҙы өләшеп бөткәс уларҙың икәүһе билдәләнгән урынға килә. Ә өсөнсөһөн тимер юлда үлгән килеш табалар. Сумкалағы 900 мең аҡса ла юғала.